title: Martin Bakoš

text: Bakoš on HK Spišská Nová Vesin kasvatti. Hän siirtyi 17-vuotiaana HC Slovan Bratislavaan kaudeksi 2007–2008, jolloin Bakoš oli seuran A-nuorten toiseksi paras pistemies Tomáš Šiffalovičin jälkeen tehoilla 29+32=61. Hän sijoittui Slovakian A-nuorten sarjan pistepörssissä neljänneksi. Bakoš debytoi kauden aikana myös Slovanin Extraliga-joukkueessa, jossa hän pelasi yhden runkosarjaottelun. Kauden 2008–2009 Bakoš pelasi kokonaan seuran A-nuorissa. Syyskauden 2009–2010 hän pelasi suurimmaksi osaksi Extraligaa HK Orange 20:n joukkueessa. Kausi oli Bakošille varsinainen tulokaskausi Extraligassa ja hän teki Orangessa ja Slovanissa yhteensä 41 runkosarjaottelussa tehot 6+6=12 ja 13 playoff-ottelussa tehot 1+2=3. Bakoš eteni Slovanin kanssa aina liigan finaaleihin saakka, mutta Slovakian-mestaruuden vei kuitenkin HC Košice otteluvoitoin 4–2.


title: Martin Bakoš

text: Kaudella 2010–2011 Bakoš voitti pudotuspeleissä Slovanin sisäisen tehotilaston lukemalla +7. Kauden 2011–2012 päätteeksi hän voitti Slovakian-mestaruuden. Kaudeksi 2012–2013 Slovan siirtyi pelaamaan KHL:ään, jossa Bakošin ensimmäinen kausi toi 24 runkosarja- ja yhdessä playoff-ottelussa tehot 3+4=7. Hän haki myös kahdeksan ottelun verran pelituntumaa Extraliga-joukkue HK 36 Skalicasta.


title: Martin Bakoš

text: Bakoš siirtyi kauden alussa 2014–2015 vuoden mittaisella sopimuksella Tšekin Extraligan HC Libereciin. Hän oli joukkueen kolmanneksi paras pistemies tehoilla 12+11=23. Huhtikuussa 2015 Bakoš teki Liberecin kanssa vuoden mittaisen jatkosopimuksen. Hän oli kaudella 2015–2016 17 osumallaan joukkueen kolmanneksi paras maalintekijä. Tehopisteitä runkosarjassa kertyi kaikkiaan 36, mikä on Bakošin yhden kauden ennätys miesten pääsarjatasolla.


title: Martin Bakoš

text: Kaudeksi 2016–2017 Bakoš siirtyi KHL:n kiinalaisen laajennusjoukkue Kunlun Red Starin riveihin. Hän toimi joukkueen varakapteenina. Bakoš oli 11 osumallaan Kunlunin kolmanneksi paras maalintekijä. Kaudeksi 2017–2018 hän palasi vuoden mittaisella sopimuksella HC Libereciin.


title: Martin Bakoš

text: Bakoš edusti Slovakiaa Pyeongchangin olympiakisoissa 2018, jolloin hän voitti joukkueen sisäisen tehotilaston lukemalla +2. Bakoš pelasi myös MM-kilpailuissa vuonna 2016. Yhteensä hän on pelannut 41 A-maaottelua tehopistein 8+9=17. Bakoš teki A-maajoukkuedebyyttinsä kaudella 2011–2012.


title: Martin Bakoš

text: Bakoš pelasi myös alle 20-vuotiaiden MM-kilpailuissa vuonna 2010.


title: Johan Strömberg

text: Johannes (Johan) Strömberg (27. elokuuta 1868 Lapinjärvi – 11. maaliskuuta 1952 Lapinjärvi) oli suomalainen maanviljelijä ja Ruotsalaisen kansanpuolueen kansanedustaja.


title: Johan Strömberg

text: Strömbergin vanhemmat olivat maanviljelijä Herman Strömberg ja Lena Stina Karlsdotter. Hän kävi kansakoulun ja toimi maanviljelijänä Lapinjärvellä vuodesta 1887 alkaen.


title: Johan Strömberg

text: Strömberg oli kansanedustajana 1909–1910 ja 1911–1917 edustaen Uudenmaan läänin vaalipiiriä. Hän oli myös Lapinjärven kunnanvaltuuston ja kunnallislautakunnan jäsenenä.


title: Johan Strömberg

text: Johan Strömberg oli naimisissa vuodesta 1891 Amalia Johansdotterin kanssa.


title: Mikronesia kesäolympialaisissa 2016

text: Mikronesia osallistui kesäolympialaisiin 2016. Sitä edusti viisi urheilijaa kolmessa lajissa. Joukkueen lipunkantajana avajaisissa toimi nyrkkeilijä Jennifer Chieng.


title: Motors TV

text: Motors TV on brittiläinen televisiokanava, joka aloitti lähetyksensä 1. syyskuuta 2000, ja se lähettää pääsääntöisesti vain moottoriurheilua. Kanava lähettää ohjelmaa 24 tuntia vuorokaudessa ja seitsemän päivää viikossa.


title: Nasser Givehchi

text: Nasser Givehchi (, 12. marraskuuta 1932 – 15. toukokuuta 2017) oli iranilainen vapaapainija ja olympiamitalisti.


title: Nasser Givehchi

text: 62 kilogramman painoluokassa kilpaillut Givehchi voitti vapaapainissa olympiahopeaa Helsingissä 1952. Melbournen kesäolympialaisissa 1956 hän sijoittui samassa sarjassa kuudenneksi ja vuoden 1954 MM-kilpailuissa viidenneksi.


title: Otto Pesonen

text: Otto Pesonen (9. syyskuuta 1868 Heinävesi – 21. tammikuuta 1936 Heinävesi) oli suomalainen maanviljelijä, herastuomari, valtiopäivämies ja Nuorsuomalaisen puolueen kansanedustaja.


title: Otto Pesonen

text: Pesosen vanhemmat olivat talollinen Henrik Johan Pesonen ja Ulrika Gerdt. Hän kävi kansakoulun ja toimi maanviljeljänä Heinävedellä. Pesonen oli lautamiehenä 17 vuoden ajan ja sai herastuomarin arvonimen.


title: Otto Pesonen

text: Pesonen osallsitui säätyvaltiopäiville talonpoikaissäädyn edustajana 1905–1906 ja oli kansanedustajana 1909–1910, huhtikuusta lokakuuhun 1917 ja helmi-maaliskuussa 1919 edustaen Mikkelin läänin vaalipiiriä. Hän tuli eduskuntaan 24. helmikuuta 1919 sosialidemokraattien Jukka Lankilan tilalle. Pesonen oli myös Heinäveden kuntakokouksen esimiehenä ja Heinäveden kunnanvaltuuston puheenjohtajana. Lisäksi hän oli edustajana kirkolliskokouksessa.


title: Otto Pesonen

text: Otto Pesonen oli naimisissa vuodesta 1888 Hilda Maria Räsäsen kanssa.


title: Nijat Rahimov

text: Nijat Rahimov (, s. 13. elokuuta 1993 Baku, Azerbaidžan) on kazakstanilaistunut azerbaidžanilainen painonnoston olympiavoittaja. 176 senttimetriä pitkä ja 76 kilogrammaa painava Rahimov kilpailee alle 77-kiloisten sarjassa.


title: Nijat Rahimov

text: Vuoteen 2013 saakka Azerbaidžania edustanut Rahimov saavutti olympiakultaa uudella maailmanennätystuloksella vuoden 2016 kesäolympialaisista Rio de Janeirosta. MM-kilpailuista hän saavutti kultaa vuonna 2015 Houstonista. Azerbaidžanin edustajana Rahimov voitti kultaa vuoden 2010 nuorten kesäolympialaisista ja hopeaa nuorten MM-kilpailuista 2013.


title: Nijat Rahimov

text: Rahimov kärähti oksandrolonin ja metandienonin käytöstä kesäkuussa 2013 saaden kahden vuoden kilpailukiellon, joka umpeutui kesäkuussa 2015.


title: 11B-X-1371

text: 11B-X-1371 on viraalivideo, joka ilmestyi vuoden 2015 alussa, ja jonka alkuperä on tuntematon. Videopätkä koostuu mustavalkoisesta kuvamateriaalista, jossa ruttolääkäriksi pukeutunut henkilö seisoo ja kävelee hylätyssä rakennuksessa. Taustalla olevassa seinässä on kaksi ikkunaa joista näkyy metsä. Videon latasi YouTubeen käyttäjä Parker Wright. Parker Wrightin henkilöllisyys on tuntematon.


title: 11B-X-1371

text: Videota on epäilty rekrytointitritykseksi, jolla yritetään saada värvättyä terroristeja. Tähän tulokseen on päädytty monien johtolankojen jälkeen. 11B-X-1371 on kuvattu puolalaisessa Zofiówkan sanatorio-nimisessä hylätyssä parantolassa. Videota on kutsuttu nimellä "creepy puzzle" eli suomeksi "karmiva arvoitus". Videolla esiintyy piiloviestejä kuten "red lips like tenth" joka anagrammina muodostaa lauseen "kill the president" ().


title: 11B-X-1371

text: Video sai myöhemmin jatkoa, kun Parker Wright latasi YouTubeen videon 11B 3 1369. Epäilykset siitä, että nimenomaan Parker Wright oli videoiden takana vahvistuivat, kun Twitterissä Parker Wright lähetteli jatkuvasti viestejä, joissa oli viittauksia videoon 11B-X-1371. Uuden videon ilmestyminen sai monet etsimään vastausta siihen, kuka latasi videot YouTubeen. Loppujen lopuksi saatiin vahvistettua, että nimenomaan Parker Wright oli videoiden takana. Myös videolla esiintyvän ruttolääkärin asuun pukeutuneen henkilön henkilöllisyyttä on yritetty saada selville. Mysteerin ratkojat menivät mm. eBay-verkkokauppaan etsimään ruttolääkärin naamioita, mutta kaikki olivat täysin erinäköisiä.


title: 11B-X-1371

text: Video alkaa vääristyneellä kuvamateriaalilla, jossa näkyy varjoon kätkeytynyt hahmo, joka seisoo kahden avonaisen ikkunan välissä. Samalla taustalla kuuluu epäselvää elektronista surinaa ja hurinaa. Hahmo pitää oikeaa kättä ikkunan edessä samalla kun hän nostaa pystyyn kolme sormea, sitten laskee kaksi sormea alas ja lopuksi nostaa yhden sormen pystyyn.


title: 11B-X-1371

text: Hyppyleikkauksen jälkeen kuvamateriaali muuttuu kirkkaammaksi, jolloin näkyy, että hahmolla on yllään ruttolääkärin puku, pitkä, tumma pitkähihainen ja hupullinen viitta, jonka kasvopuolella on pitkä, alaspäin osoittava tumma nokka ja suojalasit. Hahmon oikealla kädellä olkapään korkeudella on vilkkuva valo. Taustalla kuuluvat piippausäänet näkyvät ääniraidalla vilkkuvina pisteinä.


title: 11B-X-1371

text: Lopulta hahmo katsoo oikeaa kättään. Hahmo kääntää katseensa kameraan päin, tuijottaa hetken kameraa ja sen jälkeen kääntää katseensa taas oikeaa kämmeneensä. Useiden hyppyleikkausten jälkeen, joissa hahmo vaihtelee asentoaan, hahmo katsoo taas kameraan päin.


title: 11B-X-1371

text: Nopean leikkauksen jälkeen hahmo katsoo kameraa ja pitää käsiään vaaka-asennossa. Muutaman hyppyleikkauksen, joissa hahmo kääntyy oikealle ja takaisin, jälkeen hahmo pysähtyy ja sitten kääntyy hitaasti vasemmalle. Sen jälkeen hahmo katsoo alas, jossa on laatikko, jonka sisällä on kolmioita. Sitten hahmo kääntyy hitaasti vasemmalle. Videon lopussa hahmo seisoo selkä seinää vasten samalla kun kuvamateriaali vääristyy.


title: Häikäilemättömät

text: Häikäilemättömät voi tarkoittaa seuraavia:


title: Mahmoud Mollaghasemi

text: Mahmoud Mollaghasemi Tabrizi (, s. 5. huhtikuuta 1929) on iranilainen kilpauransa päättänyt vapaapainija ja olympiamitalisti.


title: Mahmoud Mollaghasemi

text: 52 kilogramman painoluokassa kilpaillut Mollaghasemi voitti vapaapainissa olympiapronssia Helsingissä 1952 ja MM-hopeaa Helsingissä 1951. Vuoden 1954 MM-kilpailuissa hän sijoittui viidenneksi.


title: Janne Ihamuotila

text: Johan Adolf (Janne, J. A.) Ihamuotila (7. lokakuuta 1868 Maaria – 21. tammikuuta 1929 Ylöjärvi) oli suomalainen maanviljelijä, kunnallisneuvos ja kokoomuksen sekä myöhemmin maalaisliiton kansanedustaja.


title: Janne Ihamuotila

text: Ihamuotilan vanhemmat olivat rusthollari Johan August Michelsson ja Matilda Henrika Matintytär. Hän kävi kansakoulun ja vuonna 1897 maamieskoulun. Ihamuotila toimi kartanon hoitajana Kemiössä 1897–1904 ja Pirkkalassa 1904–1914 sekä tilanomistajana Ylöjärvellä 1914–1929.


title: Janne Ihamuotila

text: Ihamuotila oli kokoomuksen kansanedustajana 1919–1922 ja maalaisliiton kansanedustajana 1924–1929 edustaen Hämeen läänin pohjoista vaalipiiriä. Hän kuoli kesken edustajakautensa tammikuussa 1929 ja hänen tilalleen eduskuntaan tuli maalaisliiton Eino Aaltio. Ihamuotila oli presidentin valitsijamiehenä vuoden 1925 presidentinvaaleissa. Hän toimi Ylöjärven kunnanvaltuuston puheenjohtajana ja kunnallislautakunnan varapuheenjohtajana. Hän kuului MTK:n liittoneuvostoon ja valtuuskuntaan.


title: Janne Ihamuotila

text: Janne Ihamuotila oli naimisissa vuodesta 1901 Matilda Aleksandra Kosken kanssa.


title: Yasmani Copello

text: Yasmani Copello Escobar (s. 15. huhtikuuta 1987) on turkkilaistunut kuubalaissyntyinen aitajuoksija ja olympiamitalisti, joka kilpailee 400 metrin aitajuoksussa. Copello on 196 senttimetriä pitkä ja painaa 86 kilogrammaa.


title: Yasmani Copello

text: Copello saavutti Kuuban edustajana hopeaa 400 metrin aitajuoksusta Keski-Amerikan ja Karibian -mestaruuskilpailuista Calista vuonna 2008. Hän muutti Turkkiin huhtikuussa 2012 ja sai maan kansalaisuuden lokakuussa 2013 ja edustusoikeuden huhtikuussa 2014. Vuoden 2015 MM-kilpailuissa Pekingissä hän oli 400 metrin aitajuoksun finaalissa kuudes. Vuoden 2016 EM-kilpailuissa Amsterdamissa Copello voitti kultaa ajalla 48,98. EM-kisojen välierissä hän juoksi uuden Turkin ennätyksen 48,42.


title: Yasmani Copello

text: Copello saavutti vuoden 2016 kesäolympialaisista Rio de Janeirosta pronssia juostuaan finaalissa jälleen uuden Turkin ennätyksen 47,92. Lontoon MM-kilpailuissa 2017 hän sai hopeaa ajalla 48,49. Hän sijoittui 2018 toiseksi sekä Tarragonan Välimeren kilpailuissa ajalla 48,76 että Berliinin EM-kilpailuissa Turkin ennätysajalla 47,81.


title: Jahanbakht Tofigh

text: Jahanbakht Tofigh (, 9. helmikuuta 1931 – 1970) oli iranilainen vapaapainija, olympiamitalisti ja maailmanmestari.


title: Jahanbakht Tofigh

text: 67–73 kilogramman painoluokissa kilpaillut Tofigh voitti vapaapainissa olympiapronssia Helsingissä 1952, maailmanmestaruuden Tokiossa 1954 ja Aasian kisojen hopeaa Tokiossa 1958.


title: Juho Seppä-Murto

text: Juho Taavetti Seppä-Murto (7. joulukuuta 1868 Tyrvää – 22. marraskuuta 1942 Tyrvää) oli suomalainen maanviljelijä ja Suomalaisen puolueen kansanedustaja.


title: Juho Seppä-Murto

text: Juho Seppä-Murron vanhemmat olivat maanviljelijä David Seppä-Murto ja Johanna Heikintytär. Hän toimi maanviljeilijänä Tyrväällä.


title: Juho Seppä-Murto

text: Seppä-Murto oli kansanedustajana 1909–1911 edustaen Turun läänin pohjoista vaalipiiriä. Hän oli myös Tyrvään kunnanvaltuuston jäsenenä.


title: Juho Seppä-Murto

text: Juho Seppä-Murto oli naimisissa 1895–1911 Sofia Kristianintyttären kanssa ja vuodesta 1916 Varma Synerva Välimäen kanssa.


title: Osea Kolinisau

text: Osea Kolinisau (s. 17. marraskuuta 1985 Suva) on fidžiläinen rugby union -pelaaja. 174 senttimetriä pitkä ja 90 kilogrammaa painava Kolinisau kuuluu Fidžin rugby-7-maajoukkueeseen, jonka kapteenina hän toimii.


title: Osea Kolinisau

text: Kolinisau oli mukana voittamassa olympiakultaa rugby-7:ssä vuoden 2016 kesäolympialaisissa Rio de Janeirossa. Kultamitali oli Fidžin historian ensimmäinen olympiamitali. Kolinisau toimi turnauksessa Fidžin kapteenina. Kolinisau toimi olympialaisten avajaisissa myös Fidžin lipunkantajana.


title: Test Drive: Ferrari Racing Legends

text: Test Drive: Ferrari Racing Legends on Codemastersin kehittämä ja Evolved Gamesin julkaisema ajopeli. Peli julkaistiin vuonna 2012 Microsoft Windows, PlayStation 3 ja Xbox 360 -alustoille.


title: Marcelo Huertas

text: Marcelo ”Marcelinho” Tieppo Huertas (s. 25. toukokuuta 1983 São Paulo) on brasilialainen koripalloilija, pelipaikaltaan pelintekijä.


title: Marcelo Huertas

text: Vuosina 2015–2017 Huertas edusti NBA-joukkue Los Angeles Lakersiä. Ennen NBA-uraansa Huertas pelasi yli kymmenen vuotta Espanjan pääsarjassa Liga ACB:ssa muun muassa FC Barcelonassa.


title: Marcelo Huertas

text: Maajoukkuetasolla Huertas on edustanut Brasiliaa muun muassa MM-kisoissa 2006 ja 2010 sekä olympiaturnauksessa 2012 ja 2016.


title: Ferrari Challenge: Trofeo Pirelli

text: Ferrari Challenge: Trofeo Pirelli on Eutechnyxin kehittämä ja System 3 julkaisema ajopeli. Peli julkaistiin vuonna 2008 PlayStation 2, PlayStation 3, Wii ja Nintendo DS -alustoille.


title: Codename: ICEMAN

text: Codename: ICEMAN on SCI-pelimoottorilla tehty graafinen seikkailupeli, jonka on julkaissut Sierra On-Line vuonna 1989. Pääsuunnittelija oli Jim Walls, joka loi myös useita "Police Quest" -pelejä. Maininta ""Codename: PHOENIX"" Sierran mainosmateriaalissa viittaa siihen, että "ICEMANin" oli tarkoitus olla ensimmäinen osa "Codename"-sarjassa, mutta vähäisen myynnin takia pelille ei tullut jatko-osia.


title: Codename: ICEMAN

text: Yksi "ICEMANin" merkittävimpiä ominaisuuksia on, että suuri osa tapahtumista sijoittuu sukellusveneeseen; pelaaminen edellyttää pelaajalta myös sukellusveneen ohjaamista.


title: Codename: ICEMAN

text: Tarina sijoittuu tulevaisuuteen öljykriisin aikaan ja Tunisiassa on yhtäkkiä huomattu olevan valtavia määriä korkealaatuista öljyä. Neuvostoliiton ja Yhdysvaltain hallitusten yrittäessä hankkia mahdollisimman paljon öljyä, Neuvostoliiton tukemat terroristit kidnappaavat Yhdysvaltain suurlähettilään yrittäessään saada aikaan kansainvälisen selkkauksen.


title: Codename: ICEMAN

text: Merivoimien upseeri Johnny Westland saa tiedon tilanteesta hänen ollessaan lomalla Tahitilla ja kutsutaan pelastustehtävään. Yöllä ennen paluutaan velvollisuuksiensa pariin, hänellä on yhden yön suhde salaperäisen kauniin naisen, Stacyn kanssa.


title: Codename: ICEMAN

text: Pentagonissa, Westlandia tiedotetaan tilanteesta, jolloin hän saa tietoonsa, että Stacy on myös agentti, joka hänen on tavattava, kun hän saavuttaa kohteensa. Saavuttaakseen kohteensa, Westland kulkee ydinkäyttöisellä sukellusveneellä, "USS Blackhawk"illa. Taisteltuaan Neuvostoliittolaisten alusten kanssa, navigoituaan jäävuorikenttien läpi ja korjattuaan epäkuntoisia laitteita, hänen täytyy tunkeutua sähköisen satamavalvonnan läpi Tunisiassa. Sukelluslaite on ohjattava herkkien magneettikenttien läpi huomaamatta.


title: Codename: ICEMAN

text: Lopuksi Westland tapaa Stacyn rannalla Tunisiassa. Työskennellessään yhdessä, agentit vapauttavat suurlähettilään. Lopussa Westland ylennetään ja kosii Stacyä.


title: Codename: ICEMAN

text: Teknisesti, "ICEMAN" on kehittyneempi kuin Sierran aiemmat pelit. Westland voi liikkua kahdeksaan suuntaan neljän sijaan, pelihahmo muuttaa muotoaan riippuen vaatetuksesta ja animaatiot ovat sulavia.


title: Codename: ICEMAN

text: Toinen innovaatio mahdollistaa pelaajan seisomisen esineen edessä, ja kirjoitettaessa LOOK, sen sijaan, että yrittää useita käyttää useita substantiiveja. Myös kirjoittamalla LOOK [OBJEKTI] aiheuttaa Westlandin kääntymisen kohti esinettä.


title: Codename: ICEMAN

text: Toisaalta, tekstiparseri ymmärtää vain tiettyjä syntakseja. Esimerkiksi kun seisoo tikkaiden vieressä, ohjelma ymmärtää vain käskyn CLIMB UP, kun taas vastaavat muut pelit ymmärtäisivät käskyt GO UP tai vain CLIMB tai UP. Kohteita pystyy tutkimaan myös hiiren oikealla painikkeella, mutta vain rajoitetuisti. Muita kohteita pelaajan täytyy tutkia kirjoittamalla LOOK.


title: Codename: ICEMAN

text: Useimmat arvoitukset pelissä pyörivät menettelyiden ja toimintapojen ympärillä, olivat ne sitten ensiapuun, armeijaan tai byrokraatiaan liittyviä. Nämä ovat yleisesti kuvattu pelin käsikirjassa. Yleensä, jos pelaaja ei noudata tiukkoja menettelyitä, seuraukset ilmenevät vasta paljon myöhemmin pelissä. Joissakin kohdissa, pelissä ei voi edetä ja pelaajan täytyy palata aiemmin tallennettuun kohtaan.


title: Codename: ICEMAN

text: Lisäksi jotkin osat pelissä riippuvat voimakkaasti satunnaisiasta tekijöistä, kuten torpedoiden tehokkuudesta sukellusvenetaisteluissa. Yhdessä vaiheessa pelaajan täytyy saada pullo sukellusveneen miehistön jäseneltä voittamalla tämä noppapelissä. Miehistön jäsen syyttää pelaajaa huijaamisesta, jos pelaaja toistuvasti tallentaa ja palauttaa pelin voittaakseen noppapelin (niin saa tehdä vain kahdesti).


title: Codename: ICEMAN

text: "Computer Gaming World" -lehti vuonna 1990 piti pelin simuloinneista, parantuneesta parserista, grafiikasta, vaikeista arvoituksista ja äänikorttituesta, mutta jäävuoritehtävä oli tylsähkö. Yhteenvedossa todettiin, että Sierran seikkailuista pitävät nauttisivat pelistä.


title: Codename: ICEMAN

text: Vuoden 2007 arvostelussa, Adventure Gamers -sivuston Dante Kleinberg antoi "ICEMAN"ille 1,5 / 5 tähteä, vedoten umpikujatilanteisiin ja turhauttaviin simulointijaksoihin. Kleinberg kuitenkin kehui pelin klassista Sierran ulkoasua.


title: Marcel Haščák

text: Marcel Haščák (s. 3. helmikuuta 1987 Poprad, Tšekkoslovakia) on slovakialainen jääkiekkoilija, joka pelaa Tšekin Extraligan HC Kometa Brnossa. Hän on pelipaikaltaan oikea laitahyökkääjä ja laukoo oikealta.


title: Marcel Haščák

text: Haščák on HK Popradin kasvatti. Hän oli kaudella 2004–2005 seuran B-nuorten paras maalintekijä 25 osumallaan, joilla Haščák jakoi Slovakian B-juniorisarjan maalipörssin viidennen sijan HC Slovan Bratislavan Marián Jamrichin ja HC Dukla Senican Juraj Rehušin kanssa. Kaudella 2005–2006 hän oli Popradin paras pistemies ja maalintekijä tehoilla 26+17=43, joilla Haščák jakoi Slovakian A-nuorten sarjan maalipörssin neljännen sijan HC Košicen Tomáš Marcinkon ja Marek Tkáčin kanssa. Hän debytoi kauden aikana myös Popradin Extraliga-joukkueessa, jossa 17-vuotiaan Haščákin tulokaskausi toi 37 runkosarjaottelussa tehot 1+1=2 ja 13 playoff-ottelussa yhden syöttöpisteen. Hän eteni joukkueen kanssa aina liigan finaaleihin saakka, mutta Slovakian-mestaruuden vei kuitenkin MsHK Žilina otteluvoitoin 4–3.


title: Marcel Haščák

text: Kaudella 2006–2007 Haščák teki Extraligan runkosarjassa 18 tehopistettä. Pudotuspeleissä hän jakoi Popradin sisäisen pistepörssin voiton Martin Segľan kanssa tehtyään kuudessa ottelussa tehot 2+2=4. Haščák jakoi myös joukkueen sisäisen tehotilaston voiton Aleksandrs Jerofejevsin ja Vladimír Kubusin kanssa lukemalla +2. Kaudella 2007–2008 hänen tehopisteensä runkosarjassa nousivat 39:ään. Kaudella 2008–2009 Haščák jakoi 17 osumallaan Popradin sisäisen maalipörssin toisen sijan Peter Kloudan ja Richard Šechnýn kanssa. Hän jakoi myös 105 minuutillaan Extraligan jäähypörssin kuudennen sijan HK Nitran Tomáš Chrenkon kanssa. Haščák oli myös Popradin ainoa, joka onnistui kevään 2010 pudotuspelien puolivälieräsarjassa kahdesti maalinteossa.


title: Marcel Haščák

text: Haščák siirtyi kaudeksi 2010–2011 kaksivuotisella sopimuksella HC Košiceen. Hän voitti kauden päätteeksi Slovakian-mestaruuden. Kaudella 2011–2012 Haščák oli joukkueensa kolmanneksi paras maalintekijä 17 osumallaan. Hän eteni Košicen kanssa aina Extraligan finaaleihin saakka, mutta mestaruuden vei kuitenkin HC Slovan Bratislava otteluvoitoin 4-3. Toukokuussa 2012 Haščák teki Košicen kanssa vuoden mittaisen jatkosopimuksen.


title: Marcel Haščák

text: Kaudella 2012–2013 Haščák nousi Košicen varakapteeniksi ja teki Extraligan yhden kauden piste-ennätyksensä tehoilla 31+33=64. Hän oli joukkueensa paras maalintekijä ja toiseksi paras pistemies Richard Jenčíkin jälkeen. Haščák jakoi liigan maalipörssin toisen sijan HC Banská Bystricaa ja HK Popradia edustaneen Lukáš Hvilan kanssa edellään vain HK Nitran Roman Tománek. Pistepörssissä hän sijoittui neljänneksi. Haščák voitti koko kevään 2013 pudotuspelien maalipörssin ja sijoittui pistepörssissä kolmanneksi tehoilla 13+4=17. Hän jakoi myös tehotilaston voiton HKm Zvolenin Andrej Podkonickýn kanssa. Haščák eteni Košicen kanssa Extraligan finaaleihin, mutta mestaruuden vei kuitenkin HKm Zvolen otteluvoitoin 4–1. Hänet valittiin kauden päätteeksi liigan tähdistökentälliseen.


title: Marcel Haščák

text: Elokuussa 2013 Haščák siirtyi try-outille KHL:n latvialaisjoukkue Dinamo Riikaan. Pari viikkoa myöhemmin hän sai joukkueeseen vuoden mittaisen sopimuksen kaudeksi 2013–2014. Kaudeksi 2014–2015 Haščák siirtyi jatkamaan KHL-uraansa Amur Habarovskiin. Joukkueen kausi päättyi runkosarjan viimeiseen sijaan. Kauden jälkeen, helmikuussa 2015 Haščákin sopimus purettiin pelillisistä syistä.


title: Marcel Haščák

text: Kaudeksi 2015–2016 Haščák siirtyi vuoden mittaisella sopimuksella Tšekin Extraligaan HC Karlovy Varyn riveihin. Hän oli joukkueen kolmanneksi paras maalintekijä 11 osumallaan. Karlovy Vary ajautui karsintasarjaan, mutta onnistui kuitenkin säilyttämään sarjapaikkansa. Kaudeksi 2016–2017 Haščák siirtyi kaksivuotisella sopimuksella HC Kometa Brnoon. Hän voitti kauden päätteeksi Tšekin-mestaruuden.


title: Marcel Haščák

text: Haščák edusti Slovakiaa Pyeongchangin olympiakisoissa 2018. Hän pelasi myös MM-kilpailuissa vuosina 2012, 2013, 2014 ja 2017, joista ensimmäinen turnaus päättyi hopeaan. Yhteensä Haščák on pelannut 77 A-maaottelua tehopistein 10+19=29.


title: F1 World Grand Prix 2000

text: F1 World Grand Prix 2000 on Eutechnyxin kehittämä ja Eidos Interactiven julkaisema ajopeli. Peli julkaistiin 8. maaliskuuta 2001 Microsoft Windowslle ja PlayStationlle. Peli sisältää kaikki Formula 1 -kauden 2000 tallit, kuljettajat ja radat.


title: Neste Rally Finland 1997

text: Neste Rally Finland 1997 järjestettiin 29.-31.8.1997. Se oli MM-rallikauden 1997 kymmenes osakilpailu ja 37. Suomen ralli kautta aikain. Rallin vanha nimi "1000 Lakes Rally " tai "Jyväskylän Suurajot" jäi historiaan ja nimeksi vaihdettiin Rally Finland. Rallissa kilpailtiin ensimmäistä kertaa WRC-autoilla.


title: Neste Rally Finland 1997

text: Kilpailuun ilmoittautui 105 autokuntaa. Tehdastalleista mukana olivat Mitsubishi (Tommi Mäkinen ja Uwe Nittel), Subaru (Colin McRae ja Kenneth Eriksson), Ford (Carlos Sainz ja Juha Kankkunen) ja Toyota (Didier Auriol ja Marcus Grönholm). Toyota Corolla WRC nähtiin ensimmäistä kertaa MM-rallissa.


title: Neste Rally Finland 1997

text: Reitin pituus oli 1171,9 km, joista erikoiskokeita 381,55 km. Reitti oli huomattavasti edellisvuosia lyhyempi.


title: Neste Rally Finland 1997

text: Ralli oli jälleen lyhentynyt kolmipäiväiseksi. Lauantai ja sunnuntai olivat samankaltaisia kuin edellisenä vuonna, mutta perjantaina ajettiin vain lyhyt lenkki, joka käsitti kolme erikoiskoetta Petäjäveden suunnalla sekä uuden Hippoksen yleisöerikoiskokeen. Lisäksi Harjun yleisöerikoiskoe ajettiin lauantain päätteeksi.


title: Neste Rally Finland 1997

text: Ensimmäisen päivän päätteeksi johdossa oli Marcus Grönholm uudella Toyota Corolla WRC:llä. Carlos Sainz oli toisena, mutta myöhästyi tahallaan AT-asemalta ja putosi näin tuloksissa alemmas saadakseen paremman lähtöpaikan lauantaille. Sainz nousikin nopeasti kilpailun johtoon, kunnes Tommi Mäkinen ohitti hänet päivän päätteeksi. Mäkisen onnistui jälleen pitää johtoasemansa kilpailun loppuun asti voittaen täten jälleen Suomen MM-rallin. Juha Kankkunen hävisi hänelle kuitenkin vain seitsemän sekuntia.


title: Neste Rally Finland 1997

text: Subarun molemmat kuljettajat joutuivat keskeyttämään konerikkoihin lauantaina. Viimeisenä päivänä taas keskeyttivät vaihdelaatikon rikkoutumiseen Carlos Sainz ja polttoaineen loppumiseen Marcus Grönholm.


title: Neste Rally Finland 1997

text: N-ryhmän voitti Jouko Puhakka Mitsubishillään.


title: Fily Dabo Sissoko

text: Fily Dabo Sissoko (15. toukokuuta 1900 nykyisen Bafoulabén piirin Niambian kunnan Horokoton kylä – 30. kesäkuuta 1964 Kidal) oli malilainen kirjailija ja poliitikko.


title: Fily Dabo Sissoko

text: Bambarapäällikön perheeseen syntynyt Sissoko valmistui vuonna 1928 William Ponty -koulusta Senegalissa ja työskenteli opettajana Bafoulabéssa. Vuonna 1933 hänet nimitettiin isänsä tilalle Niambian kantonin päälliköksi. Sissoko osallistui 1940-luvun orastavaan itsenäisyysliikkeeseen ja oli mukana perustamassa Parti progressiste soudanais -puoluetta. Vuonna 1946 hänet valittiin Ranskan Sudanin edustajaksi Ranskan kansalliskokoukseen.


title: Fily Dabo Sissoko

text: Sissoko on yksi Malin kirjallisuuden uranuurtajista. Hän keräsi kansanperinnettä, kirjoitti neljä ranskankielistä runokokoelmaa, poliittisia esseitä sekä romaanit "La passion de Djimé " (1955) ja "La savane rouge" (1962). Sissokon kaunokirjallista tuotantoa leimaa kiintymys kansansa uskonnolliseen ja kulttuuriperinteeseen. Hänen konservatiiviset näkemyksensä johtivat 1950-luvun puolivälistä lähtien konfliktiin Modibo Keitan ja tämän Union soudanaise – Rassemblement démocratique africain -puolueen kanssa. Sissoko pidätettiin vuonna 1962 ja tuomittiin kuolemaan hallituksen vastaisesta salaliitosta syytettynä. Presidentti Keitan armahduksen jälkeen hänet vietiin vankilaan Kidaliin, jossa hän kuoli epäselvissä olosuhteissa. Sissokon merkitys kirjailijana ja poliitikkona tunnustettiin presidentti Alpha Oumar Konarén aikana 1990-luvulla.


title: Andrei Jämsä

text: Andrei Jämsä (s. 14. helmikuuta 1982 Pärnu) on virolainen soudun olympiamitalisti ja Euroopan-mestari. 185 senttimetriä pitkä ja 95 kilogrammaa painava Jämsä edustaa Pärnu Sõudeklubia.


title: Andrei Jämsä

text: Jämsä saavutti olympiapronssia pariaironelosesta vuoden 2016 kesäolympialaisista Rio de Janeirosta. Hän on osallistunut myös vuosien 2004, 2008 ja 2012 kesäolympialaisiin. MM-kilpailuista Jämsällä on kolme pariaironelosen pronssia. EM-kilpailuista hän on saavuttanut kolme kultaa ja yhden hopean, jokaisen mitalin pariaironelosesta.


title: Anshelm Sjöstedt-Jussila

text: Oskar Anshelm (Oskari, O. A.) Sjöstedt-Jussila (25. elokuuta 1869 Akaa – 5. helmikuuta 1926 Alastaro) oli suomalainen maanviljelijä ja suomalaisen puolueen, vuodesta 1918 kokoomuksen kansanedustaja.


title: Anshelm Sjöstedt-Jussila

text: Sjöstedt-Jussilan vanhemmat olivat rusthollari Axel Olof Sjöstedt ja Maria Kristina Kaulo. Hän kävi oppikoulua vuoteen 1888 saakka ja maanviljelysopiston 1891. Sjöstedt-Jussila toimi maanviljeilijänä Alastarolla 1892–1926 ja hän oli Alastaron kirkon isännöitsijänä 1903–1924.


title: Anshelm Sjöstedt-Jussila

text: Sjöstedt-Jussila oli kansanedustajana 1911–1919 ja 1924–1925 edustaen Turun läänin pohjoista vaalipiiriä. Hän erosi kesken edustajakautensa ja hänen tilalleen eduskuntaan tuli 20. lokakuuta 1925 kokoomuksen Kustaa Kylänpää. Sjöstedt-Jussila oli myös Alastaron kunnanvaltuuston ja kuntakokouksen puheenjohtajana sekä oli edustajana kirkolliskokouksessa.


title: Anshelm Sjöstedt-Jussila

text: Anshelm Sjöstedt-Jussila oli naimisissa vuodesta 1892 Serafina Lovisa Jussilan kanssa.


title: Hidetoshi Mitsusada

text: Hidetoshi Mitsusada (; s. 29. joulukuuta 1970) on japanilainen entinen Formula 3000 -kilpailija. Hän kilpaili vuosina 1998 ja 2000 Formula 3000 -sarjassa. Mitsusadan parhaaksi sijoitukseksi jäi vuonna 1998 saksan Nürburgringillä ajama 15. sija. Vuonna 2000 hän koeajoi Benettonin Formula 1 -autoa.


title: Henri Junghänel

text: Henri Junghänel (s. 5. helmikuuta 1988 Breuberg) on saksalainen kivääriampuja ja olympiavoittaja. 179 senttimetriä pitkä ja 80 kilogrammaa painava Junghänel edustaa SV Rai-Breitenbachia ja hänen valmentajanaan toimii Bill Murray.


title: Henri Junghänel

text: Junghänel saavutti olympiakultaa 50 metrin kiväärin makuukilpailusta vuoden 2016 kesäolympialaisista Rio de Janeirosta. Vuoden 2015 Euroopan kisoista hän voitti kultaa samasta kilpailusta. EM-kilpailuista Junghänelillä on yksi hopea.


title: Henri Junghänel

text: Nuorten sarjoissa Junghänelillä on yksi EM-hopea 10 metrin ilmakivääristä vuodelta 2008.


title: Luis Garavito

text: Luis Alfredo Garavito Cubillos (s. 25. tammikuuta 1957 Génova, Kolumbia), tunnettu myös nimityksillä "La Bestia" ("Peto") tai "Tribilín", on kolumbialainen raiskaaja ja sarjamurhaaja. Vuonna 1999 hän myönsi raiskanneensa, kiduttaneensa ja murhanneensa 147 nuorta poikaa, ja hänen todistettiin murhanneen 138, mutta uhreja epäillään olevan peräti 300 tai enemmän. Hänet tuomittiin oikeudessa 1854 vuodeksi vankilaan. Tuomion pituus oli kuitenkin 22-vuotta, koska Kolumbian laki mahdollisti korkeintaan 30 vuoden tuomion ja, koska Garavito tunnusti rikokset ja auttoi poliisia ruumiiden löytämisessä.


title: Luis Garavito

text: Paikallinen media on kuvannut häntä "maailman pahimmaksi sarjamurhaajaksi".


title: Mauri Tuomela

text: Mauri Leopold Tuomela (30. tammikuuta 1870 Vehkalahti – 2. elokuuta 1945 Pieksämäki) oli suomalainen maanviljelijä, kunnallisneuvos ja suomalaisen puolueen kansanedustaja.


title: Mauri Tuomela

text: Tuomelan vanhemmat olivat maanviljelijä Heikki Dufva ja Anna Maria Kirjalainen. Hän kävi oppikoulua neljä luokkaa ja maanviljelyskoulun 1888. Tuomela oli maanviljeilijänä Vehkalahdella vuoteen 1918 saakka, Mikkelin maalaiskunnassa 1918–1920, Pieksämäen maalaiskunnassa 1920–1930 sekä Pieksämäen kauppalassa 1930–1945. Hän toimi Vehkalahdella asuessaan paloapuyhtiön esimiehenä ja säästöpankin kirjurina sekä myöhemmin Pieksämäen maalaiskunnan rahastonhoitajana. Hän sai kunnallisneuvoksen arvonimen 1930.


title: Mauri Tuomela

text: Tuomela oli kansanedustajana 1914–1917 edustaen Kymen läänin läntistä vaalipiiriä. Hän oli presidentin valitsijamiehenä vuoden 1925 presidentinvaaleissa. Tuomela oli Vehkalahdella kuntakokouksen esimiehenä ja kunnanvaltuuston ja kunnallislautakunnan jäsenenä. Pieksämäellä hän oli kauppalanhallituksen jäsenenä ja kauppalan järjestysoikeuden puheenjohtajana. Hän oli lisäksi Säästöpankkien Keskus-Osake-Pankin hallintoneuvoston jäsenenä.


title: Mauri Tuomela

text: Mauri Tuomela oli naimisissa vuodesta 1903 Emilia Tiilen kanssa.


title: Patrick Lemarié

text: Patrick Lemarié (s. 6. helmikuuta 1968 Paris, Ranska) on ranskalainen kilpa-ajaja. Hän toimi vuodet 1999–2002 Formula 1 -tallin BAR testikuljettajana. Vuonna 2003 Craig Pollock palkkasi hänet ajamaan PK Racing -talliin Champ Car -sarjaan. Lemarié on kilpaillut myös Le Mansin 24 tunnin ajossa, American Le Mans Series, Indy Lights, Toyota Atlantic ja Formula 3000 -sarjoissa.


title: Gabon kesäolympialaisissa 2016

text: Gabon osallistui kesäolympialaisiin 2016. Sitä edusti kuusi urheilijaa neljässä lajissa. Joukkueen lipunkantajana avajaisissa toimi taekwondoin Anthony Obame.


title: Ioánnis Kyriazís

text: Ioánnis Kyriazís (, s. 19. tammikuuta 1996) on kreikkalainen keihäänheittäjä. 192 senttimetriä pitkä ja 84 kilogrammaa painava Kyriazís edustaa Texas A&M Universityn yleisurheilujoukkuetta.


title: Ioánnis Kyriazís

text: Nuorten MM-kilpailuissa 2014 Eugenessa Kyriazís sijoittui seitsemänneksi ja nuorten EM-kilpailuissa 2015 Eskilstunassa hän oli neljäs.


title: Ioánnis Kyriazís

text: Kyriazís selviytyi Amsterdamin vuoden 2016 EM-kilpailuiden finaaliin heitettyään karsinnassa silloisen ennätyksensä 81,92. Finaalissa hän oli viimeinen eli kahdestoista tuloksella 75,57. Hän saavutti hopeaa Bydgoszczin alle 23-vuotiaiden EM-kilpailuissa 2017 tuloksella 81,04. Saman vuoden Lontoon MM-kilpailuissa hän sijoittui kuudenneksi tuloksella 84,52.


title: Ioánnis Kyriazís

text: Heinäkuussa 2016 Kyriazís heitti Lárisassa ennätyksekseen 87,14, jota hän paransi maaliskuussa 2017 tulokseen 88,01 Austinissa.


title: Juho Virtanen

text: Juho Vihtori Virtanen (7. kesäkuuta 1870 Tammela – 7. maaliskuuta 1953 Tampere) oli suomalainen ammattientarkastaja ja sosialidemokraattien kansanedustaja.


title: Juho Virtanen

text: Virtasen vanhemmat olivat tehtaantyöntekijä Elias Appelsin ja Maria Christina Gabrielintytär. Hän oli aluksi tehtaantyömiehenä ja toimi sitten Osuusliike Tammen johtajana Forssassa 1919, Forssan tehtaan kirjurina ja ammattientarkastajien työläisapulaisena 1919–1924, valtion ammattientarkastajan apulaisena Tampereella 1924–1929 sekä ammattientarkastajana 1929–1937.


title: Juho Virtanen

text: Virtanen oli kansanedustajana 1919–1922 edustaen Hämeen läänin eteläistä vaalipiiriä.


title: Juho Virtanen

text: Juho Virtanen oli naimisissa vuodesta 1892 Emma Vilhelmiina Zaarin kanssa.


title: Kim Song-i

text: Kim Song-i ( s. 10. elokuuta 1994) on pohjoiskorealainen pöytätennispelaaja ja olympiamitalisti. Elokuussa 2016 Kimin rankingsijoitus oli 50. Kim saavutti Rio de Janeiron olympialaisissa 2016 olympiapronssia naisten kaksinpelissä. Kim on voittanut urallaan myös Ruotsin avoimen pöytätennisturnauksen vuonna 2012.


title: Gambia kesäolympialaisissa 2016

text: Gambia osallistui kesäolympialaisiin 2016. Sitä edusti neljä urheilijaa kolmessa lajissa. Joukkueen lipunkantajana avajaisissa toimi pikajuoksija Gina Bass.


title: Amadou Hampâté Bâ

text: Amadou Hampâté Bâ (1901 Bandiagara – 15. toukokuuta 1991 Abidjan) oli malilainen kirjailija, kansatieteilijä ja historioitsija.


title: Amadou Hampâté Bâ

text: Aluepäällikön adoptoima Bâ lähetettiin 12-vuotiaana ranskalaiseen siirtomaakouluun. Hän jatkoi samalla myös islamin opintojaan suufilaisen Tierno Bokarin johdolla. Bâ työskenteli siirtomaahallinnon avustajana ja tulkkina, kunnes vuonna 1942 hänet lähetettiin kansatieteen tutkijaksi Dakarin Institut Français d’Afrique Noireen. Vuonna 1958 Bâ perusti johtamansa yhteiskuntatieteiden instituutin Bamakoon. Hän toimi Malin Norsunluurannikon suurlähettiläänä vuosina 1962–1966 ja sen jälkeen Unescon toimeenpanevan neuvoston jäsenenä vuoteen 1970.


title: Amadou Hampâté Bâ

text: Bâ on tutkinut etupäässä oman kansansa fulbejen historiaa, kulttuuria ja kansanperinnettä. Hän on pyrkinyt rekonstruoimaan historiaa suullisen perinteen pohjalta. Bân kaunokirjallinen tuotanto käsittää runoja ranskaksi ja fulaniksi, kertomuksia, romaanin "L'étrange destin du Wangrin" (1973) sekä muistelmat "Amkoullel, l'enfant peul" (1991) ja "Oui, mon commandant" (1997). Afrikkalainen nationalismi yhtyy kirjailijan tuotannossa voimakkaaseen uskonnollisuuteen.


title: Jay Thomas Evans

text: Jay Thomas ”Tommy” Evans (21. tammikuuta 1931 Tulsa, Oklahoma – 18. maaliskuuta 2008 Norman, Oklahoma) oli yhdysvaltalainen vapaapainija ja kreikkalais-roomalaisen tyylin painija, olympiamitalisti ja Pan-Amerikan kisojen kultamitalisti.


title: Jay Thomas Evans

text: 67–70 kilogramman painoluokissa kilpaillut Evans voitti vapaapainissa olympiahopeaa Helsingissä 1952 ja Pan-Amerikan kisojen kultaa Méxicossa 1955. Hän kilpaili myös Melbournen kesäolympialaisissa 1956 kummallakin painityylillä ja sijoittui vapaapainissa viidenneksi.


title: Yambo Ouologuem

text: Yambo Ouologuem (22. elokuuta 1940 Bandiagara – 14. lokakuuta 2017 Sévaré) oli malilainen kirjailija.


title: Yambo Ouologuem

text: Bamakossa ja Pariisissa opiskelleen Ouologuemin tunnetuin teos on hänen ensimmäinen romaaninsa "Le devoir de violence", josta hän sai Renaudot-palkinnon vuonna 1968. Afrikan historiaa kaunistelematta kuvaava teos on raju hyökkäys négritude-aatteen kannattajien romantisoitua historiakäsitystä vastaan. Se sai ristiriitaisen vastaanoton myös väkivaltaisuutensa ja eroottisuutensa takia. Myöhemmin kirjailijaa syytettiin Graham Greenen ja ranskalaisen André Schwartz-Bartin teosten plagioinnista. Nykyään romaania pidetään yhtenä modernin afrikkalaisen kirjallisuuden klassikoista.


title: Yambo Ouologuem

text: Vuonna 1969 Ouologuem julkaisi esseekokoelman "Lettre à la France nègre" ja sen jälkeen salanimellä Utto Rodolph eroottisen romaanin "Les mille et une bibles du sexe". Palattuaan Maliin 1970-luvun lopulla kirjailija vietti eristäytynyttä elämää kotikaupunkinsa Bandiagaran lähistöllä.


title: Rəşid Məmmədbəyov

text: Rəşid Qarabəy oğlu Məmmədbəyov (, 28. helmikuuta 1927 Şağan, Transkaukasian SFNT – 4. joulukuuta 1970 Baku, Azerbaidžanin SNT) oli Neuvostoliittoa edustanut vapaapainija ja olympiamitalisti.


title: Rəşid Məmmədbəyov

text: 57 kilogramman painoluokassa kilpaillut Məmmədbəyov oli ensimmäinen olympiamitalin voittanut azeri. Hän saavutti vapaapainissa olympiahopeaa Helsingissä 1952.


title: Kōsuke Hagino

text: Kōsuke Hagino (; s. 15. elokuuta 1994 Tochigi) on japanilainen kilpauimari.


title: Kōsuke Hagino

text: Hagino voitti 400 metrin sekauinnin olympiakultaa Rio de Janeiron kesäolympialaisissa 2016 ja lisäksi 200 metrin sekauinnin hopeaa ja pitkän vapaauintiviestin pronssia Japanin joukkueessa. Edeltäneissä Lontoon kesäolympialaisissa 2012 hän saavutti 400 metrin sekauinnin pronssia.


title: Kōsuke Hagino

text: Barcelonan MM-kilpailuissa 2013 Hagino saavutti 400 metrin vapaauinnin ja 200 metrin sekauinnin hopeaa. Budapestin MM-kilpailuissa 2017 hän oli 200 metrin sekauinnissa niin ikään toinen. Lyhyen radan MM-kilpailuissa Dohassa 2014 hän sai kultaa 200 metrin sekauinnissa ja hopeaa 400 metrin sekauinnissa.


title: Kōsuke Hagino

text: Hagino voitti Aasian kisoissa 2014 neljä kultamitalia, yhden hopean ja kaksi pronssia. Saman vuoden Tyynenmeren-mestaruuskilpailuissa hän sai kaksi kultamitalia ja kolme hopeaa. Vuonna 2018 hän saavutti Aasian kisoissa yhden kullan, kaksi hopeaa ja yhden pronssin, Tyynenmeren-mestaruuskilpailuissa yhden hopean ja pronssin. Nuorten MM-kilpailuissa 2011 hän saavutti yhden kullan, kaksi hopeaa ja kaksi pronssia


title: Suomen seksikkäin

text: Suomen seksikkäin (aiemmin Suomen seksikkäin tavis) on vuosittain netissä järjestettävä kauneuskilpailu. Ensimmäinen kauneuskilpailu käytiin vuonna 2008.


title: Jönköpings Södra IF

text: Jönköpings Södra IF (tunnetaan usein lyhenteellä J-Södra) on ruotsalainen jalkapalloseura Jönköpingin kaupungista. Seura on perustettu vuonna 1922. J-Södra nousi kaudelle 2016 maan korkeimmalle sarjatasolle Allsvenskaniin 46 vuoden tauon jälkeen.


title: Jönköpings Södra IF

text: Kotiottelunsa joukkue pelaa Stadsparksvallenilla, johon mahtuu 5 200 katsojaa.


title: Seydou Badian Kouyaté

text: Seydou Badian Kouyaté (kirjailijanimeltään "Seydou Badian", 10. huhtikuuta 1928 Bamako) on malilainen kirjailija ja poliitikko.


title: Seydou Badian Kouyaté

text: Koyaté suoritti keskikoulun Ranskassa ja valmistui lääketieteen tohtoriksi Montpellier’n yliopistosta vuonna 1955. Hän työskenteli vuodesta 1962 lähtien Malin maatalousministerinä ja vuodesta 1965 suunnitteluministerinä. Vuonna 1966 hän jatkoi uraansa lääkärinä. Vuoden 1968 vallankaapauksen jälkeen Koyaté vietti seitsemän vuotta vankilassa. Vuodesta 1975 lähtien hän asui Senegalin Dakarissa, josta hän palasi vuonna 1991 Maliin ryhtyen jälleen aktiivipoliitikoksi.


title: Seydou Badian Kouyaté

text: Koyatén tunnetuin teos on sukupolvien ja kulttuurien konfliktia kuvaava romaani "Sous l’orage" (1957). Hän on kirjoittanut myös muita romaaneja ja näytelmiä. Kirjailijan teosten pääteema on afrikkalaisen identiteetin ja perinteiden säilyttäminen modernisoituvassa yhteiskunnassa.


title: Arvo Kyllönen

text: Arvo ”Arkko” Kyllönen (17. joulukuuta 1932 Imatra – 10. kesäkuuta 2017) oli suomalainen kreikkalais-roomalaisen tyylin painija ja vapaapainija. Palomiehenä työskennellyt Kyllönen edusti Tainiokosken Tähteä ja Lappeenrannan Työväen Urheilijoita.


title: Arvo Kyllönen

text: 57–62 kilogramman painoluokissa kummallakin painityylillä kilpaillut Kyllönen osallistui Helsingin kesäolympialaisiin 1952, joissa hän karsiutui kreikkalais-roomalaisen painin 57 kilogramman painoluokassa kolmannen kierroksen jälkeen. Kyllönen voitti Suomen mestaruuden vapaapainin 57 kg:n sarjassa vuonna 1952 ja kreikkalais-roomalaisen painin 62 kg:n sarjassa vuonna 1954.


title: Arvo Kyllönen

text: Kyllönen sai vuonna 1998 musiikillisista ansioistaan director musices -arvonimen. Hän toimi vuosina 1965–1990 kapellimestarina Imatran työväenyhdistyksen soittokunnassa.


title: Luuttucembalo

text: Luuttucembalo (engl. "lute-harpsichord"; saks. "Lautenklavecimbel", "Lautenklavier", "Lautenwerck", "Lautenwerk", "Theorbenflügel"; ransk. "clavecin-luth") on cembalo, jonka kielet on tehty suolesta; tavallisen cembalon kielet ovat metallia. Luuttucembalolla pyritään imitoimaan luutun ääntä, mutta kosketinsoittimena se mahdollistaa polyfonisen musiikin esittämisen luuttua paremmin.


title: Luuttucembalo

text: Soitin oli erityisen suosittu 1700-luvun alkupuolen Saksassa, jossa luuttucembaloita rakensivat muiden muassa Johann Christoph Fleischer, Zacharias Hildebrandt ja Johann Nicolaus Bach. Säveltäjä Johann Sebastian Bachin jäämistöön kuului kaksi luuttucembaloa, ja hän sävelsi soittimelle ainakin e-mollisarjan BC L166/BWV 996 ("Preludio con la Svite da Gio: Bast. Bach. aufs Lauten Werck").


title: Luuttucembalo

text: Monissa cembaloissa on erityinen luuttuäänikerta, joko varsinainen omin luistein varustettu soinniltaan nasaalinen äänikerta (engl. "lute stop"; ransk. "nasale", "registre d'hautbois"; saks. "Nazard", "Nasal-Register", "Nasalzug", "Oboezug") tai sordiinon tapaan toimiva nahasta tai huovasta valmistettu metallikielten sointia pehmentävä vaimennusmekanismi (engl. "buff stop", "harp stop", virh. myös "lute stop"; ital. "sordino", "liuto"; ransk. "registre de luth", saks. "Lautenzug"). Kumpaakaan näistä ei pidä sekoittaa luuttucembalon perusominaisuuteen eli suolikielisiin äänikertoihin.


title: Arizonan kuvernööri

text: Arizonan kuvernööri () on Arizonan toimeenpanovallan haltija ja Arizonan asevoimien ylipäällikkö. Hänellä on oikeus hyväksyä tai hylätä osavaltion lakeja. Arizonan ensimmäinen kuvernööri oli George W. P. Hunt, joka toimi kuvernöörinä neljästi: vuosina 1912–1917, 1917–1919, 1923–1929 ja 1931–1933. Nykyisenä kuvernöörinä toimii Doug Ducey, joka valittiin 4. marraskuuta 2014 ja astui virkaan 5. tammikuuta 2015. Hän on osavaltion 23. kuvernööri.


title: Arizonan kuvernööri

text: Arizonan territorio perustettiin 24. helmikuuta 1863, ja se pysyi territoriona 49 vuotta. Arizonan territoriolla oli 17 kuvernööriä:


title: Massa Makan Diabaté

text: Massa Makan Diabaté (1938 Kita – 27. tammikuuta 1988 Bamako) oli malilainen kirjailija.


title: Massa Makan Diabaté

text: Kuuluisaan griottisukuun syntynyt Diabaté kasvoi Kongossa, Guineassa ja Ranskassa sekä opiskeli ja väitteli tohtoriksi Pariisissa. Hänen pääteoksensa on malinkekulttuurin muutosta ironisesti kuvaava Kouta-trilogia "Le Lieutenant de Kouta" (1979), "Le Coiffeur de Kouta" (1980) ja "Le Boucher de Kouta" (1982), joka ulottuu siirtomaavallan alkuvaiheista 1980-luvulle. Diabaté sai mustan Afrikan kirjallisuuspalkinnon vuonna 1971 ja Léopold Sédar Senghor -palkinnon vuonna 1987.


title: Thomaz Soares da Silva

text: Thomaz Soares da Silva, tunnettiin paremmin taitelijanimellään Zizinho (14. syyskuuta 1921 – 8. helmikuuta 2002) oli brasilialainen jalkapalloilija. Hän kuului maan parhaimpiin pelaajiin 1940- ja 50-luvuilla.


title: Thomaz Soares da Silva

text: Brasilian maajoukkueessa Zizinho pelasi 53 ottelua, joissa hän teki 30 maalia. Hän oli aloituskokoonpanossa "Maracanaço"-nimen saaneessa loppuottelussa, jossa Brasilia hävisi maailmanmestaruuden kotikisoissaan 1950 Uruguaylle. Hänet valittiin myös kisojen parhaaksi pelaajaksi.


title: Thomaz Soares da Silva

text: Zizinho menehtyi 80-vuotiaana vuonna 2002.


title: Moussa Konaté (kirjailija)

text: Moussa Konaté (1951 Kita – 30. marraskuuta 2013 Limoges) oli malilainen kirjailija.


title: Moussa Konaté (kirjailija)

text: Opettajana sekä Le Figuier ja Edition Jamana -kustantamojen johtajana työskennellyt Konaté kuvaa teoksissaan kriittisesti nyky-Malin jokapäiväistä elämää. Hän oli myös yksi harvoista afrikkalaisista kirjailijoista, joka pystyi elättämään itsensä jännityskertomuksilla. Konaté sai Ranskan akatemian Hervé Deluen -palkinnon vuonna 2011.


title: Pöytätennis kesäolympialaisissa 2016 – miesten kaksinpeli

text: Miesten pöytätenniksen kaksinpeli Rio de Janeiron olympialaisissa 2016 pidettiin 6. – 11. elokuuta. Ottelut pelattiin Riocentrossa. Turnauksen voitti kiinalainen Ma Long, joka voitti hallitsevan olympiavoittajan kiinalaisen Zhang Jiken. Pronssia saavutti Jun Mizutani.


title: Taina Karvonen

text: Taina Karvonen on suomalainen kilpauransa päättänyt uimahyppääjä. Hän kilpaili kolmen metrin parihypyissä ja metrin ponnahduslaudalla yltäen kummassakin kilpailumuodossa EM-kilpailujen loppukilpailuun.


title: Taina Karvonen

text: Karvonen kilpaili kolmen metrin parihypyissä Iira Laatusen kanssa vuodesta 2011 toukokuuhun 2016 asti, jolloin Laatunen päätti kilpauransa. Viimeisessä parihyppykilpailussaan Lontoon EM-kilpailuissa he sijoittuivat kahdeksanneksi. Vuoden 2015 EM-kilpailuissa he olivat kuudensia, ja vuoden 2014 EM-kilpailuissa kaksikko sijoittui seitsemänneksi.


title: Taina Karvonen

text: Karvonen kilpaili vuoden 2015 uinnin MM-kisoissa. Ensimmäisissä MM-kilpailuissaan hän sijoittui ponnahduslaudan karsinnassa 23:nneksi. Parihypyissä Karvonen–Laatunen-kaksikko oli karsinnan 16:s.


title: Taina Karvonen

text: Vuoden 2012 EM-kilpailuissa Karvonen oli yhden metrin ponnahduslaudalla 15:s ja karsiutui 12 parhaan hyppääjän loppukilpailusta. Vuoden 2015 EM-kilpailuissa Karvonen selviytyi metrin ponnahduslaudalla loppukilpailuun jossa sijoittui 12:nneksi. Vuonna 2016 hän karsiutui EM-ponnahduslautafinaalista.


title: Taina Karvonen

text: Karvonen ilmoitti elokuussa 2017 päättävänsä kilpauransa ja siirtyvänsä valmentajaksi.


title: Pöytätennis kesäolympialaisissa 2016 – naisten kaksinpeli

text: Naisten pöytätenniksen kaksinpeli Rio de Janeiron olympialaisissa 2016 pidettiin 6. – 10. elokuuta. Ottelut pelattiin Riocentrossa. Olympiakultaa voitti kiinalainen Ding Ning, joka voitti loppuottelussa hallitsevan olympiavoittajan kiinalaisen Li Xiaoxian. Pronssia saavutti pohjoiskorealainen Kim Song-i.


title: Skylake

text: Skylake on Intelin kehittämä suoritinarkkitehtuuri. Skylake on Haswellin seuraaja joka julkaistiin elokuussa 2015. Skylake suunniteltiin pääasiassa Intelin Israelissa sijaitsevassa kehitysyksikössä. Skylakeen perustuvat työpöytäsuorittimet tukevat virallisesti vain DDR3L tai DDR4 muisteja. Skylaken tuleva seuraaja on Kaby Lake.


title: Pöytätennis kesäolympialaisissa 2016 – miesten joukkuepeli

text: Miesten pöytätenniksen joukkuepeli Rio de Janeiron olympialaisissa 2016 pidetään 12. – 18. elokuuta. Ottelut pelattaan Riocentrossa. Turnaukseen osallistuu 16 maata. Olympiakultaa voitti Kiinan joukkue. Hopealle sijoittui Japani ja kolmanneksi Saksa.


title: Pöytätennis kesäolympialaisissa 2016 – naisten joukkuepeli

text: Naisten pöytätenniksen joukkuepeli Rio de Janeiron olympialaisissa 2016 pidetään 12. – 16. elokuuta. Ottelut pelattaan Riocentrossa. Turnaukseen osallistuu 16 maata. Olympiakultaa voitti Kiinan joukkue. Hopealle sijoittui Saksa ja kolmanneksi Japani.


title: Veikkaus

text: Veikkaus Oy on suomalainen rahapeliyhtiö, joka syntyi vuoden 2017 alussa, kun Fintoto, Raha-automaattiyhdistys (RAY) ja entinen Veikkaus yhdistyivät.


title: Veikkaus

text: Uuden Veikkauksen pääkonttori siirtyi 1. lokakuuta 2017 Helsingin Pohjois-Haagaan, ja sen toimitusjohtaja on Olli Sarekoski.


title: Veikkaus

text: Ennen vuotta 2017 Suomessa harjoittivat rahapelitoimintaa Veikkaus Oy, Fintoto Oy ja Raha-automaattiyhdistys (RAY). Vuonna 2015 aloitettiin työ erillisten toimijoiden yhdistämiseksi valtion kokonaan omistamaksi uudeksi rahapeliyhtiöksi, jolla on yksinoikeus järjestää rahapelejä Suomessa. Käytännön järjestelyjen lisäksi myös arpajaislakia oli muutettava; lainmuutos hyväksyttiin eduskunnassa 21. joulukuuta 2016.


title: Veikkaus

text: Veikkauksen, Fintoton ja RAY:n henkilöstö siirtyi uuden rahapeliyhtiön palvelukseen lukuun ottamatta Sosiaali- ja terveysjärjestöjen avustuskeskukseen (STEA) siirtynyttä RAY:n avustusosaston henkilöstöä.. Veikkauksen pelien myyminen Ahvenanmaalla loppui vuoden 2018 alussa.


title: Veikkaus

text: Osana uudistusta sosiaali- ja terveysministeriön (STM) yhteyteen perustettiin Sosiaali- ja terveysjärjestöjen avustuskeskus, joka hoitaa avustusten valmistelun ja maksatuksen, seurannan ja valvonnan. Rahapeliyhtiö osallistuu avustuskeskuksen toimintakuluihin. RAY:n avustusosaston henkilöstö siirtyi avustuskeskuksen palvelukseen.


title: Veikkaus

text: Valtio perusti FRV Evo Oy -nimisen yhtiön vastaamaan operatiivisen yhteistyön toimimisesta kolmen aikaisemman rahapelitoimijan kesken siihen asti, kunnes yhdistymisen vaatimat lait ovat voimassa. Lainsäädäntötyön arvioitiin valmistuvan vuoden 2017 alussa. Uuden peliyhtiön nimeksi tulee Veikkaus, sen brändi ja ulkoiset tunnusmerkit ovat täysin erilaiset verrattuna vanhaan Veikkaukseen. Valtio omisti FRV Evosta 55 prosenttia, lopun omistivat rahapeliyhtiöt Fintoto, RAY ja Veikkaus 15 prosentin tasaosuuksin. FRV Evo Oy:n hallituksen puheenjohtajaksi valittiin Olli-Pekka Kallasvuo.


title: Veikkaus

text: Veikkauksen tuotonjaosta päätetään arpajalaislain 17. pykälässä. Sen mukaan tuotto jaetaan seuraavalla tavalla edelleen jaettavaksi ministeriökohtaisille edunsaajille:


title: Veikkaus

text: Totoa pelataan vuosittain yli 2000 hevosurheilutapahtumaan, ja voittoja jaetaan viikoittain yli kolme miljoonaa euroa. Totopelien tuotto käytetään kokonaisuudessaan suomalaisen hevosurheilun ja -kasvatuksen hyväksi. Raviurheilu on katsojamäärältään Suomen toiseksi suosituin urheilulaji, ja paikan päällä raveja seuraakin noin 800 000 katsojaa vuosittain.


title: Veikkaus

text: Koti- ja ulkomaisten ravikilpailuiden lisäksi Toto-pelikohteena on laukkakilpailuja ympäri maailman sekä ratsastuskilpailuja Suomesta.


title: Veikkaus

text: Totopelien ikäraja on 18 vuotta.


title: Veikkaus

text: Totopelejä on mahdollisuus pelata Veikkauksen kautta kaikkien Suomessa järjestettävien totoravien lisäksi muun muassa Etelä-Afrikkaan, Iso-Britanniaan, Ruotsiin ja Ranskaan. Kilpailupaikkana toimivan raviradan lisäksi niitä myydään joissakin Veikkauksen pelipisteissä, joina toimivat muun muassa useat R-kioskit ja huoltoasemien myymälät. Pelaaminen on mahdollista myös Internetin ja mobiilisovelluksen kautta.


title: Veikkaus

text: TotoTV on Veikkauksen oma pelaajille suunnattu maksullinen televisiokanava, joka välittää koti-ja ulkomaisia ravikilpailuja suorana lähetyksenä. TotoTV:stä tulee vuosittain yli 1000 suoraa ravilähetystä. Kotimaisen raviurheilun lisäksi TotoTV:stä voi seurata kansainvälisiä lähtöjä ympäri maailman.


title: Veikkaus

text: TotoTV:n lisäksi ravikilpailuja on mahdollista seurata suorana Veikkauksen internet-sivujen välityksellä. Kuvayhteys on maksullinen, mutta ravitapahtumien radioselostus (Toto-radio) on kuultavissa ilmaiseksi. Veikkauksen sivuilla on myös maksuton videoarkisto, jonne kaikki Suomessa juostavat ravilähdöt ilmestyvät noin puolen tunnin viiveellä heti maalintulon jälkeen.


title: Aoua Kéita

text: Aoua Kéita (1912 Bamako – 7. toukokuuta 1980 Bamako) oli malilainen naisasianainen ja poliitikko.


title: Aoua Kéita

text: Kéita syntyi Guinean Kouroussasta kotoisin olleen Ranskan armeijan sotilaan perheeseen. Hän kävi Bamakon tyttökoulun ja valmistui Dakarissa kätilöksi. Vuonna 1935 Kéita meni naimisiin lääkäri Daouda Diawaran kanssa, josta hän erosi lapsettomuuden takia vuonna 1949. Vuonna 1946 Kéita liittyi Union soudanaise – Rassemblement démocratique africain -puolueeseen, jonka aktivistina hänet karkotettiin ensin Senegaliin ja sitten Naraan. Vuonna 1957 Kéita perusti naisten ammattiliiton, jonka edustajana hän osallistui Union Générale de Travailleurs de l'Afrique Noir -ammattiliiton perustaavaan kokoukseen. Vuonna 1958 Kéita valittiin ainoana naisena US-RDA:n politbyroon jäseneksi ja samana vuonna hänet nimitettiin Sudanin tasavallan perustuslakikomiteaan. Vuonna 1959 Kéita valittiin ensimmäisenä naisena Malin kansalliskokouksen edustajaksi. Hän toimi aktiivisesti politiikassa Modibo Keïtan valtakauden loppuun saakka.


title: Aoua Kéita

text: Vuoden 1968 vallankaappauksen jälkeen Kéita muutti Brazzavilleen, jossa hän asui toisen aviomiehensä Djimé Diallon kanssa vuoteen 1979 saakka. Maanpaossa Kéita kirjoitti muistelmateoksensa "Femme d'Afrique" (1975), joka sai mustan Afrikan kirjallisuuspalkinnon vuonna 1976. Aoua Kéitan nimeä kantaa vuonna 1991 perustettu palkinto, joka myönnetään vuosittain naisten oikeuksien puolustamisesta.


title: Olli Sarekoski

text: Olli Yrjö Sarekoski (s. 1965) on suomalainen yritysjohtaja, joka on toiminut Veikkauksen palveluksessa vuodesta 2003. Hän on toiminut aiemmin Suomen Urheilutelevisio Oy:n, eli Urheilukanavan toimitusjohtajana. Sarekoski on koulutukseltaan kauppatieteiden maisteri. Hän aloitti uuden rahapeliyhtiön, Veikkaus Oy:n toimitusjohtajana vuoden 2017 alussa.


title: Joahnys Argilagos

text: Joahnys Oscar Argilagos Perez (s. 11. tammikuuta 1997) on kuubalainen alemman kärpässarjan nyrkkeilijä. Hän saavutti kultaa AIBA:n maailmanmestaruuskisoissa 2015 ja hopeaa Pan-Amerikan kisoissa 2015, sekä pronssia 2016 kesäolympialaisissa.


title: Joahnys Argilagos

text: Hän on voittanut myös AIBA:n nuoren maailmanmestaruuden 2013.


title: IBM Cloud Video

text: Ustream on maaliskuussa 2007 perustettu yhdysvaltalainen suoratoistopalvelu tietokone- ja konsolipelaajille. Palvelun ideana on yhdistää pelaajia ympäri maailman antamalla heidän lähettää ja katsoa reaaliaikaista videokuvaa ja keskustella toistensa kanssa.


title: RFactor 2

text: rFactor 2 on Image Space Incorporated -yhtiön (ISI) kehittämä ajosimulaatiopeli. Peli perustuu eri autoluokkiin, joista voi valita mopoauton tai Formula 1 -auton väliltä haluamansa menopelin radalle.


title: RFactor 2

text: ISI on sopinut alankomaalaisen Luminis-yhtiön kanssa jatkokehityksen siirtymisestä uuteen yhtiöön Studio 397.


title: RFactor 2

text: Pelin jakelu on siirtynyt yksinomaan Steam-alustalle.


title: Luettelo televisiosarjan Ryhmä Hau jaksoista

text: Tämä on luettelo kaikista televisiossa esitetyistä Ryhmä Hau-jaksoista.


title: Minimax TV

text: Minimax TV on eurooppalainen lapsille suunnattu televisiokanava. Sillä on lähetyksiä Unkarissa, Romaniassa, Slovakiassa, Sloveniassa, Kroatiassa, Serbiassa, Bosnia ja Hertsegovinassa, Suomessa, Virossa, Makedoniassa, Albaniassa, Montenegrossa, Tšekissä ja Moldovassa. Portugalissa, Saksassa, Espanjassa ja Italiassa kanava on lopettanut.


title: Metsälukki

text: Metsälukki ("Mitopus morio") on suurikokoinen ja pitkäjalkainen lukkien lahkoon kuuluva hämähäkkieläin.


title: Metsälukki

text: Metsälukin väri vaihtelee voimakkaasti, mutta yleensä selän keskellä erottuu leveä, tumma satulakuvio. Koiraiden kylkien pohjaväri on usein hyvin vaaleanruskea ja satulakuvio tummanruskea tai joskus lähes musta. Naaraat ovat pohjaväriltään tummempia ja satulakuvio on toisinaan epäselvä. Metsälukin selkäpuolella on usein myös pieniä, vaaleita nystyjä. Pyyntileuan eli pedipalpin polven kärki on sisäsivulta leventynyt. Metsälukin katse suuntautuu sivuille ja aavistuksen yläviistoon. Terävänystyinen silmäkumpu on suunnilleen yhtä pitkä kuin leveäkin. Silmäkummun ympärillä on vaihteleva määrä pieniä piikkejä.


title: Metsälukki

text: Naaraiden ruumiin pituus on 6,4–8,2 mm ja koiraiden 4,2–5,3 mm. Metsälukin jalkojen väritys vaihtelee kellertävänruskeasta tummahkon ruskeaan ja niissä saattaa olla lähes mustanruskeaa kuviointia. Jalkojen reidet ovat okaiset. Jalkojen pituus ja paksuus voivat vaihdella melko paljon eri yksilöiden välillä. Pisimmän eli toisen raajaparin pituus on 30–40 mm.


title: Metsälukki

text: Metsälukki muistuttaa varsinkin nuorena seinälukkia ("Phalangium opilio").


title: Metsälukki

text: Metsälukki elää hyvin monipuolisissa ympäristöissä, mutta suosii etenkin metsäisiä elinympäristöjä. Sitä voi tavata myös puistoista, puutarhoista, soilta, rannoilta ja puuttomilta tunturipaljakoilta. Päivisin metsälukki lepäilee yleensä kasveilla, puunrungoilla ja toisinaan myös talojen seinillä. Puutarhassa metsälukki on hyödyllinen hyönteisten saalistaja.


title: Metsälukki

text: Suomessa metsälukkia tavataan huhti-toukokuusta aina syys-lokakuulle saakka. Metsälukit ovat yksivuotisia. Syksyllä munitut munat talvehtivat.


title: Metsälukki

text: Metsälukki on levinnyt Euroopassa laajalle ja se on siellä yleinen laji. Myös Suomessa se on yleinen ja sitä tavataan ainoana lukkilajina koko maassa. Pohjoisin havainto lajista on Nuorgamista. Metsälukkia tavataan myös Pohjois-Amerikassa, Aasiassa ja Pohjois-Afrikassa.


title: Jyväskylän suurajot 1987

text: Jyväskylän suurajot 1987 järjestettiin 27.–30.8.1987. Se oli rallin MM-sarjan 1987 kymmenes osakilpailu ja 37. Jyväskylän suurajot kautta aikain. Se oli ensimmäinen kerta, kun tehdastallit kilpailivat Suurajoissa vain A- ja N-ryhmän autoilla, johtuen B-ryhmän tehokkaimpien autojen kieltämisestä kaudelle 1987.


title: Jyväskylän suurajot 1987

text: Kilpailuun ilmoittautui 170 autokuntaa. Mukana olivat tehdastalleista Mazda (Timo Salonen ja Ingvar Carlsson), Lancia (Juha Kankkunen ja Markku Alén), Ford (Stig Blomqvist ja Ari Vatanen), Audi (Hannu Mikkola) ja Mitsubishi (Lasse Lampi). MM-sarjaa johtanut Massimo Biasion ei ollut mukana, sillä Lancian kolme kuljettajaa olivat jakaneet kauden kilpailut keskenään tasan, eikä kukaan ajanut täyttä sarjaa.


title: Jyväskylän suurajot 1987

text: Reitin pituus oli 1691,45 km, josta erikoiskokeita 509,48 km. Erikoiskokeita oli yhteensä 52. Reitti oli kasvanut ensimmäistä kertaa nelipäiväiseksi.


title: Jyväskylän suurajot 1987

text: Torstaipäivän iltalenkki Petäjäveden ja Jämsän suuntaan muistutti aiempien vuosien Suurajojen avauspäivää sillä erotuksella, että Laajavuoren erikoiskokeen sijasta ralli alkoi nyt ensimmäistä kertaa Harjun erikoiskokeella. Harjun erikoiskokeesta oli myös tehty aiempaa pidempi versio, ja se ajettiin osittain eri suuntaan kuin aiemmin.


title: Jyväskylän suurajot 1987

text: Perjantaina kilpailupäivä alkoi Laajavuoren erikoiskokeella, minkä jälkeen jatkettiin uusille erikoiskokeille Päijänteen itäpuolelle. Lauantaina ohjelmassa oli tuttuja erikoiskokeita Valkeakosken ja Tampereen suunnalla, ja sunnuntaina liikuttiin jälleen Jämsän seudulla.


title: Jyväskylän suurajot 1987

text: Uusien keskinopeusvaatimusten vuoksi reittiä oli hidastettu viemällä sitä pienille teille ja tekemällä reitille shikaaneja.


title: Jyväskylän suurajot 1987

text: Kilpailun ensimmäisen päivän jälkeen Markku Alén johti perässään Juha Kankkunen ja Timo Salonen. Hannu Mikkola oli ajanut ulos jo kolmannella erikoiskokeella ja keskeyttänyt. Toisena päivänä kuitenkin Kankkunen menetti minuuttikaupalla aikaa jousituksen hajoamiseen ja Timo Salonen keskeytti moottorivikaan. Tämän vuoksi Alénin oli helppo ajaa voittoon. Ari Vatanen ajoi toiseksi, mutta takavetoisella Ford Sierralla ei ollut mahdollisuuksia kilpailla nelivetoisen Lancian kanssa.


title: Jyväskylän suurajot 1987

text: N-ryhmän voitti Alessandro Fiorio Lanciallaan.


title: Anton Vaino

text: Anton Vaino (s. 1972 Tallinna) on elokuusta 2016 Venäjän presidentinhallinnon päällikkö Sergei Ivanovin jälkeen. Hänen isoisänsä on Viron neuvostotasavaltaa johtanut Karl Vaino


title: Anton Vaino

text: The New Yorker -lehden mukaan Vainon kirjoitukset ovat outoja ja pelottavia. Vainon kumppaneineen kirjoittama "Voiton kuva" -kirja esittää maailmanhistorian kattavan "kaiken teorian". Se opastaa, miten saavutetaan absoluuttinen maailmanherruus Putinin harrastaman sambo-painin tekniikoin, keskeisenä periaateena: "iske silloin, kun vastustajasi sitä vähiten odottaa".


title: Anton Vaino

text: Vaino toimi aiemmin Ivanovin avustajana ja neljä viime vuotta presidentin henkilökohtaisena avustajana. Silti moni venäläinen ei ollut kuullutkaan hänestä ennen nimitystä hallinnon päälliköksi.


title: Onni Puhakka

text: Onni Olof Puhakka (18. syyskuuta 1870 Kontiolahti – 15. syyskuuta 1955 Liperi) oli suomalainen maanviljelijä, osuustoimintamies ja nuorsuomalaisen puolueen kansanedustaja.


title: Onni Puhakka

text: Puhakan vanhemmat olivat maanviljelijä Olof Puhakka ja Helena Sinkkonen. Hän toimi maanviljelijänä Liperissä. Puhakka oli Valion va. toimitusjohtaja 1907–1908.


title: Onni Puhakka

text: Puhakka oli kansanedustajana 1910–1914 edustaen Kuopion läänin itäistä vaalipiiriä. Hän kuului Liperin kunnanvaltuustoon. Puhakka oli Valion hallintoneuvoston varapuheenjohtajana ja kuului Valion johtokuntaan sekä Keskusosuusliike Hankkijan hallintoneuvostoon.


title: Onni Puhakka

text: Onni Puhakka oli naimisissa vuodesta 1923 Anna Loviisa Saarenpään (entinen Pakarinen) kanssa.


title: Brice Etès

text: Brice Etés (s. 11. huhtikuuta 1984, Monaco) on monacolainen ennen Ranskaa edustanut yleisurheilija, joka on erikoistunut keskimatkoihin. Hänellä on hallussaan Monacon 800 metrin ennätys: 1:47,61, jonka hän juoksi vuonna 2010.


title: Brice Etès

text:
Brice Etès juoksi Monacon 800 metrin ennätyksen vuoden 2010 Timanttiliigassa Monacossa ajalla 1:47.61 ollen kilpailun yhdeksäs.
Hänen henkilökohtainen ennätys tällä matkalla on vuodelta 2008 ajalla 1:47.03, mutta hänellä ei vielä silloin ollut Monacon kansalaisuutta, vaan hän edusti tällöin Ranskaa.
Etès on osallistunut useisiin arvokilpailuihin parhaana saavutuksenaan vuoden 2010 EM-kisojen semifinaalipaikka.
Hän on ollut mukana myös MM-kisoissa 2011, vuoden 2012 EM-kisoissa, vuoden 2013 MM-kisoissa, EM-kisoissa 2014, MM-kisoissa 2015, EM-kisoissa 2016 ja Rio de Janeiron olympialaisissa 2016.


title: Kirkkoniemen kirkko

text: Kirkkoniemen kirkko () on Etelä-Varangin evankelis-luterilaisen seurakunnan kirkko Norjan Kirkkoniemessä Finnmarkin läänissä. Se on valmistunut vuonna 1959. Kirkko on rakennettu sodassa vuonna 1944 tuhoutuneen kirkon paikalle.


title: Kirkkoniemen kirkko

text: Kirkkoniemen kirkon suunnitteli arkkitehti Sofus Hougen. Hän sai suunnitelmat valmiiksi jo 1940-luvun lopulla, mutta rakennustöihin päästiin vasta vuonna 1957. Kirkon sanotaan olevan hyvin tyypillinen Pohjois-Norjan jälleenrakennuskauden kirkko: siinä on perinteinen ulkomuoto, mutta nykyaikaiset rakennusaineet. Kirkko on rakennettu betonista ja katettu liuskekivipaanuilla.


title: Kirkkoniemen kirkko

text: Kirkko on muodoltaan kolmilaivainen basilika, sen keskilaiva on leveä ja sivulaivat hyvin kapeat. Klerestorioikkunat muodostavat yhtenäisen nauhan ja antavat kirkkosaliin runsaasti luonnonvaloa. Torni on kuorin päällä.


title: Kirkkoniemen kirkko

text: Alttaritauluna on puusta ristin muotoon veistetty reliefi, jonka eri osat kuvaavat kristinuskon symboleja. Alttariveistoksen on tehnyt kuvanveistäjä Kristoffer Leirdal. Kastemaljan valkoista kyyhkystä esittävä puuveistos on Pyhän Hengen symboli ja saarnastuolin veistokset symboloivat uskoa, toivoa ja rakkautta. Kastemaljan ja saarnastuolin puuveistokset on tehnyt kuvanveistäjä Sivert Donali.


title: Kirkkoniemen kirkko

text: Kirkon sivulaivojen seinillä on kymmenen käsin kudottua ryijyä, jotka ovat Kirkenesin kirkkoyhdistyksen lahjoittamat. Kirkon urut ovat lahja Kirkkoniemessä toimineelta kaivosyhtiö A/S Syd-Varangerilta. Kirkossa on tilaa 275 henkilölle.


title: Kirkkoniemen kirkko

text: Kirkkoniemen edellinen kirkko oli seudun ensimmäinen kirkko. Malliltaan se oli pitkänomainen kahdeksankulmainen puukirkko, joka oli valmistunut vuonna 1862. Toisen maailmansodan pommituksessa 4. heinäkuuta 1944 kirkko paloi kokonaan kivijalkaa myöten. Raunioista löytyi kirkon torniristi, joka otettiin talteen ja sijoitettiin uuden kirkon kirkkosaliin.


title: Kirkkoniemen kirkko

text: Ensimmäisen kirkon kirkon rakennuspaikaksi kaavailtiin aluksi Svartakslaa, joka on Varangerinvuonon sivuvuonon Bøkfjordenin itärannalla. Vuonna 1857 kirkon paikaksi valittiin Langfjordenin ja Paatsjoen välinen tuolloin vielä Piselvnesiksi kutsuttu niemi. Ensimmäisen kirkon suunnittelija oli arkkitehti Christian Heinrich Grosch.


title: Kirkkoniemen kirkko

text: Myös nykyisen kirkon rakentamispaikasta käytiin keskustelua, mutta seurakuntalaisten toive saada pystyttää uusi kirkko tuhoutuneen kirkon paikalle toteutui.


title: Amerikanpussitiainen

text: Amerikanpussitiainen ("Auriparus flaviceps") on pussitiaisten heimoon kuuluva varpuslintu.


title: Amerikanpussitiainen

text: Amerikanpussitiaista tavataan Yhdysvalloissa ja Meksikossa, ja sen levinneisyysalueen pinta-ala on noin 1 750 000 km. Lajin kanta on runsastuva ja se on luokiteltu elinvoimaiseksi.


title: Herman Niittynen

text: Herman Niittynen (20. syyskuuta 1870 Korpilahti – 31. elokuuta 1942 Korpilahti) oli suomalainen maanviljelijä, kunnallisneuvos ja Kansallisen Edistyspuolueen kansanedustaja.


title: Herman Niittynen

text: Niittysen vanhemmat olivat maanviljelijä Herman Lönnroth ja Karoliina Tahvonen. Hän kävi kansakoulun ja toimi maanviljelijänä Korpilahdella vuodesta 1886 alkaen. Niittynen oli Korpilahden säästöpankin rahastonhoitajana 1904–1919 ja Kansallis-Osake-Pankin Korpilahden haarakonttorin esimiehenä 1919–1925. Hän sai kunnallisneuvoksen arvonimen 1931.


title: Herman Niittynen

text: Niittynen oli kansanedustajana helmi-maaliskuussa 1919 edustaen Hämeen läänin pohjoista vaalipiiriä. Hän tuli eduskuntaan sosialidemokraattien Anni Huotarin tilalle. Niittynen oli Korpilahdella kuntakokouksen varaesimiehenä ja kunnallislautakunnan esimiehenä sekä kuului kunnanvaltuustoon. Hän kuului MTK:n valtuuskuntan ja oli edustajana kirkolliskokouksessa.


title: Herman Niittynen

text: Herman Niittynen oli naimisissa vuodesta 1894 Eeva Sandelinin kanssa.


title: Soares

text: Soares on muun muassa seuraavien henkilöiden sukunimi:


title: Tulipäätiainen

text: Tulipäätiainen ("Cephalopyrus flammiceps") on tiaisten heimoon kuuluva varpuslintu. Aikaisemmin laji luettiin pussitiaisiin.


title: Tulipäätiainen

text: Tulipäätiaista tavataan Bhutanissa, Kiinassa, Intiassa, Laosissa, Myanmarissa, Nepalissa, Pakistanissa ja Thaimaassa, ja sen levinneisyysalueen pinta-ala on noin 226 000 km. Laji on luokiteltu elinvoimaiseksi.


title: Tiaishylia

text: Tiaishylia ("Pholidornis rushiae") eli aiemmalta nimeltään vilistäjätiainen on silkkikerttusten heimoon kuuluva varpuslintu.


title: Tiaishylia

text: Tiaishyliaa tavataan Afrikan länsi- ja keskiosissa, ja sen levinneisyysalueen pinta-ala on noin 3 140 000 km. Lajin kanta on vakaa, ja se on luokiteltu elinvoimaiseksi.


title: Amerikanpuukiipijä

text: Amerikanpuukiipijä ("Certhia americana") on puukiipijöiden heimoon kuuluva varpuslintu.


title: Amerikanpuukiipijä

text: Amerikanpuukiipijää tavataan Kanadassa, Yhdysvalloissa, Meksikossa ja Keski-Amerikassa, ja sen levinneisyysalueen pinta-ala on noin 6 540 000 km. Lajin kanta on vakaa, ja se on luokiteltu elinvoimaiseksi.


title: Kuehneosaurus

text: Kuehneosaurus on sukupuuttoon kuollut matelijasuku jonka löysi Walter Georg Kühne. Tyyppilaji ja ainoa kuvattu laji on Kuehneosaurus latus.


title: Kuehneosaurus

text:
"Kuehneosaurus" saalisti pääasiassa hyönteisiä. Se oli noin 70 senttiä pitkä ja mahdollisesti erinomainen liitäjä. Siivet muodostuivat sen pidentyneistä kylkiluista, kuten nykyisillä "Draco"-suvun liitoliskoilla.
"Kuehneosaurus" ei pystynyt kääntämään siipiään kokoon, mutta on arvioitu että se pystyi liitämään noin 60 metriä. Pitkä ja kapea häntä tasapainotti liitoa.


title: Kuehneosaurus

text: Eräässä tutkimuksessa tultiin siihen tulokseen että "Kuehneosaurus", toisin kuin sen pitkäsiipisempi sukulainen "Kuehneosuchus", ei ehkä käyttänytkään siipiään liitämiseen, vaan jarruttamaan laskua kun se hyppäsi puusta. Tutkimuksessa arvioitiin että se putoaisi 45-asteen kulmassa 10-12 m/s. "Kuehneosuchus" saattoi todellisuudessa olla toinen "Kuehneosaurus"-laji tai toista sukupuolta edustava "Kuehneosaurus latus". Silloin "Kuehneosuchus" olisi luultavasti ollut koiras, joka käytti liitotaitoaan ja mahdollisesti räikeän värisiä siipiään naaran ("Kuehneosaurus") houkutteluun.


title: Antti Penttilä

text: Antti Jaakko Penttilä (27. syyskuuta 1870 Nurmo – 15. joulukuuta 1934 Perniö) oli suomalainen maanviljelijä ja Kansallisen Edistyspuolueen kansanedustaja.


title: Antti Penttilä

text: Penttilän vanhemmat olivat maanviljelijä Kustaa Penttilä ja Leena Heikkilä. Hän kävi kansakoulun ja viljeli aluksi kotitilaansa Nurmossa 1886–1913 ja toimi sitten maanviljelijänä Sauvossa 1913–1916 ja Perniössä 1916–1934. Penttilä oli lautamiehenä Nurmossa 1897–1913.


title: Antti Penttilä

text: Penttilä oli kansanedustajana 1922–1924 edustaen Turun läänin eteläistä vaalipiiriä. Hän oli Nurmossa kunnallislautakunnan puheenjohtajana ja Perniössä kunnallislautakunnan ja kunnanvaltuuston puheenjohtajana.


title: Antti Penttilä

text: Antti Penttilä oli naimisissa vuodesta 1888 Liisa Hipin kanssa.


title: Afganistan kesäolympialaisissa 2008

text: Afganistan osallistui vuoden 2008 kesäolympialaisiin Pekingissä neljän urheilijan joukkueella, johon kuului kolme miestä ja yksi nainen, kaksi yleisurheilijaa ja kaksi taekwondojaa. Näissä kisoissa Afganistan sai ensimmäisen olympiamitalinsa, kun Rohullah Nikpai otti pronssia miesten alle 58-kiloisten taekwondossa.


title: Taavetti Heimonen

text: David (Taavetti) Heimonen (13. lokakuuta 1870 Karttula – 1. kesäkuuta 1920 Savonlinna) oli suomalainen maatalousneuvoja, torppari, säästöpankin kamreeri ja Kansallisen Edistyspuolueen kansanedustaja.


title: Taavetti Heimonen

text: Heimosen vanhemmat olivat maakauppias Gustaf Heimonen ja Maria Fredrika Tossavainen. Hän kävi kansakoulun ja vuonna 1892 maanviljelyskoulun. Hän oli Mikkelin läänin maanviljelysseuran juurikasviviljelyksen neuvojana 1899–1903, torpparina Säämingissä 1900–1920, Kuopion läänin maanviljelysseuran juurikasviviljelyksen neuvojana 1904 sekä Nurmeksen hätäapurahaston palveluksessa ja lainauslautakunnan jäsenenä 1905–1906. Säämingissä Heimonen toimi maamiesseuran neuvojana 1908–1917, Säämingin Pihlajaniemen osuuskassan kirjanpitäjänä 1910–1917, Säämingin säästöpankin kamreerina 1913–1918 ja Säämingin elintarvelautakunnan rahastonhoitajana.


title: Taavetti Heimonen

text: Heimonen oli kansanedustajana 1917–1920 edustaen Mikkelin läänin vaalipiiriä. Hän kuoli kesken edustajakautensa ja hänen tilalleen eduskuntaan tuli Edistyspuolueen Vili Taskinen.


title: Taavetti Heimonen

text: Taavetti Heimonen oli naimisissa vuodesta 1894 Ida Variksen kanssa.


title: Paul Tirkkonen

text: Paul Ernst Vilhelm Tirkkonen (9. lokakuuta 1884 Helsinki, Suomen suuriruhtinaskunta – 31. elokuuta 1968 Helsinki) oli suomalainen kreikkalais-roomalaisen tyylin painija.


title: Paul Tirkkonen

text: Tirkkonen voitti MM-pronssia Helsingissä 1911. Hän kilpaili myös Tukholman kesäolympialaisissa 1912. Tirkkosen veli Theodor Tirkkonen oli myös painin MM-mitalisti ja olympiaedustaja.


title: Jooseppi Seppänen

text: Josef (Jooseppi) Seppänen (27. tammikuuta 1871 Kivennapa – 11. lokakuuta 1941 Hämeenlinna) oli suomalainen maanviljelijä ja kokoomuksen kansanedustaja.


title: Jooseppi Seppänen

text: Seppäsen vanhemmat olivat maanviljelijä Benjamin Seppänen ja Maria Lemmetty. Hän kävi kansakoulun ja toimi maaviljelijänä Kivennavalla vuoteen 1939 saakka ja Hauholla 1939–1941 sekä Tyrvännössä 1941. Seppänen toimi myös maalaiskirjeenkantajana Kivennavalla, Kivennavan Pamppalan ja Rantakylän osuuskassan kirjanpitäjänä 1910–1940 ja Kivennavan säästöpankin kamreerina 1937–1940.


title: Jooseppi Seppänen

text: Seppänen oli kansanedustajana 1927–1930 edustaen Viipurin läänin itäistä vaalipiiriä. Hän kuului Kivennavan hoitokuntaan ja oli Kivennavan kunnanvaltuuston jäsenenä.


title: Jooseppi Seppänen

text: Jooseppi Seppänen oli naimisissa vuodesta 1894 Anni Huuhtasen kanssa.


title: Theodor Tirkkonen

text: Theodor Alexander Tirkkonen (6. helmikuuta 1883 Helsinki, Suomen suuriruhtinaskunta – 24. huhtikuuta 1951 Helsinki) oli suomalainen kreikkalais-roomalaisen tyylin painija.


title: Theodor Tirkkonen

text: Tirkkonen saavutti 73 kg:n painoluokan MM-hopeaa Helsingissä 1911. Hän kilpaili myös Tukholman kesäolympialaisissa 1912. Tirkkosen veli Paul Tirkkonen oli myös painin MM-mitalisti ja olympiaedustaja.


title: Theodor Tirkkonen

text: Tirkkonen voitti kolme painin Suomen-mestaruutta 70 kg:n sarjassa vuosina 1904–1906. Seuratasolla hän edusti Helsingin Atleettiklubia.


title: Grenada kesäolympialaisissa 2016

text: Grenada osallistui kesäolympialaisiin 2016. Sitä edusti seitsemän urheilijaa kahdessa lajissa. Joukkueen lipunkantajana avajaisissa toimi pikajuoksija Kirani James.


title: Vilhelm Lehmusvirta

text: Hjalmar Vilhelm ”Ville” Lehmusvirta (20. marraskuuta 1889 Tampere, Suomen suuriruhtinaskunta – 17. huhtikuuta 1952 Viljakkala) oli suomalainen kreikkalais-roomalaisen tyylin painija.


title: Vilhelm Lehmusvirta

text: Lehmusvirta saavutti 60 kg:n painoluokan MM-pronssia Helsingissä 1911. Hän kilpaili myös Tukholman kesäolympialaisissa 1912.


title: Longisquama

text: Longisquama on sukupuuttoon kuollut eriskummallinen aasialainen matelija. Se on saanut nimensä epätavallisista suomuistaan jotka kasvoivat kahdessa rivissä sen selkää pitkin. Ne ovat ihmetyttäneet tutkijoita siitä asti kun eläin löydettiin vuonna 1969. Jotkut tutkijat uskovat että eläin käytti niitä siipinä joilla se liiti metsien halki. Kaikki eivät hyväksy tätä teoriaa. Jotkut arvelevat sen käyttäneen niitä kosiomenoissa.


title: Longisquama

text: "Longisquama" kasvoi 15 senttiä pitkäksi.


title: Katie Taylor

text: Katie Taylor (s. 2. heinäkuuta 1986 Bray) on irlantilainen amatöörinyrkkeilyn olympiavoittaja, maailmanmestari, Euroopan-mestari, entinen jalkapalloilija ja nykyinen ammattinyrkkeilijä. 162 senttimetriä pitkä Taylor kilpaili amatöörinä 60-kiloisten sarjassa eli kevytsarjassa ja ammattilaisena ylemmässä höyhensarjassa.


title: Katie Taylor

text: Taylor saavutti olympiakultaa kevytsarjasta vuoden 2012 kesäolympialaisista Lontoosta voittaen finaalissa Venäjän Sofija Otšigavan. Hän toimi olympialaisten avajaisissa myös Irlannin lipunkantajana. MM-kilpailuista Taylorilla on viisi kultaa ja yksi pronssi, kaikki kevytsarjasta.


title: Katie Taylor

text: Vuoden 2015 Euroopan kisoista Taylor voitti kultaa kevytsarjasta. EM-kilpailuista hänellä on kuusi kultaa ja EU-mestaruuskilpailuista viisi kultaa.


title: Katie Taylor

text: Rio de Janeiron kesäolympialaisissa 2016 Taylor arvottiin suoraan puolivälieriin, jossa hän hävisi hajaäänituomiolla (37–39, 38–38*, 39–37) suomalaiselle Mira Potkoselle ja putosi harvinaislaatuisesti kokonaan mitalisijoilta. Taylor ilmoitti marraskuussa 2016 siirtyvänsä ammattilaiseksi ja kohtaa ensimmäisessä ylemmän höyhensarjan ammattilaisottelussaa puolalaisen Karina Kopinskan 26. marraskuuta 2016 Lontoossa.


title: Katie Taylor

text: Taylor on myös pelannut jalkapalloa Irlannin korkeimmalla sarjatasolla. Hän kuului myös Irlannin naisten jalkapallomaajoukkueeseen vuosina 2006–2009. Taylor teki 11 pelaamassaan maaottelussa kaksi maalia. Pelipaikaltaan hän oli keskikenttäpelaaja ja hyökkääjä.


title: Katie Taylor

text: | luettelo ammattinyrkkeilyotteluista boxrec.comissa


title: Edvīns Bietags

text: Edvīns Bietags (28. helmikuuta 1908 Rūjiena, Liivinmaan kuvernementti, Venäjän keisarikunta – 29. syyskuuta 1983 Jūrmala, Latvian SNT, Neuvostoliitto) oli latvialainen kreikkalais-roomalaisen tyylin painija, olympiamitalisti ja Euroopan mestari.


title: Edvīns Bietags

text: 87 kilogramman painoluokassa kilpaillut Bietags oli vuoteen 2015 mennessä Latvian ainoa painin olympiamitalisti. Hän saavutti olympiahopeaa Berliinissä 1936 ja Euroopan mestaruuden Roomassa 1934.


title: Elias Sinkko

text: Elias Sinkko (23. helmikuuta 1871 Lemi – 3. tammikuuta 1957 Helsinki) oli suomalainen agronomi, pankinjohtaja, maanviljelijä ja Kansallisen Edistyspuolueen kansanedustaja.


title: Elias Sinkko

text: Sinkon vanhemmat olivat maanviljelijä Matti Sinkko ja Liisa Pekkanen Hän kävi alkeiskoulun 1893 ja valmistui agronomiksi 1896. Sinkko toimi Ala-Knuuttilan karjanhoitokoulun opettajana Kauhajoella 1896–1897, Jalovaaran meijerikoulun opettajana ja Jalovaaran tilanhoitajana Suistamossa 1897–1898 sekä Latokartanon maanviljelyskoulun opettajana 1898–1900. Hän oli Mikkelin läänin maanviljelysinsinöörin apulaisena 1900–1901, Suistamon-Korpiselän kiertävän maamieskoulun johtajana 1901–1905, Viipurin läänin apulaislääninagronomina Lappeenrannassa 1905–1920, Viipurin läänin vt. lääninagronomina 1911–1913 ja Karjalan piirin piiriagronomina 1920–1924. Hän oli sen jälkeen Helsingin osakepankin Lappeenrannan konttorin johtajana 1925–1930 ja asutushallituksen ylimääräisenä esittelijänä 1934. Sinkko toimi vuodesta 1910 maanviljelijänä Lappeella.


title: Elias Sinkko

text: Sinkko oli kansanedustajana 1909–1910, 1914–1922 ja 1927–1929 edustaen Viipurin läänin läntistä vaalipiiriä. Hän oli presidentin valitsijamiehenä vuoden 1925 presidentinvaaleissa ja oli Lappeenrannan kaupunginvaltuuston jäsenenä.


title: Elias Sinkko

text: Elias Sinkko oli naimisissa vuodesta 1902 Aleksandra Alina Nykäsen kanssa.


title: C. Meyer Zulick

text: Conrad Meyer Zulick (3. kesäkuuta 1839 Easton, Pennsylvania – 2. maaliskuuta 1926 Asbury Park, New Jersey) oli yhdysvaltalainen juristi ja Yhdysvaltain demokraattipuolueen poliitikko, joka toimi Arizonan territorion seitsemäntenä kuvernöörinä vuosina 1885–1889.


title: C. Meyer Zulick

text: C. Meyer Zulickin vanhemmat olivat saksalainen siirtolainen Anthony Zulick ja Pennsylvanian asukas Jane Morton o.s. Cummings. C. Meyer liittyi demokraattiseen puolueeseen jo 1850-luvun lopulla tai 1860-luvun alussa. Hän muutti Arizonaan 1880-luvun alkupuolella, ja hän astui Arizonan territorion kuvernöörin virkaan 2. marraskuuta 1885.


title: C. Meyer Zulick

text: Virkakautensa jälkeen Zulick muutti maatilalle lähellä Phoenixia. Hän kasvatti viikunoita, viinirypäleitä ja appelsiineja. Hän kuoli New Jerseyn Asbury Parkissa vuonna 1926, ja hänet ollaan haudattu Eastonin hautausmaalle.


title: Klaus Zerta

text: Klaus Zerta (s. 25. marraskuuta 1946 Gelsenkirchen) on saksalainen uransa päättänyt soudun olympiavoittaja. Zerta oli aktiiviurallaan 165 senttimetriä pitkä ja painoi 48 kilogrammaa.


title: Klaus Zerta

text: Zerta oli mukana saavuttamassa olympiakultaa perämiehellisestä kaksikosta vain 13-vuotiaana vuoden 1960 kesäolympialaisista Roomasta. Hän oli noiden olympialaisten nuorin mitalisti ja vielä nykyäänkin nuorin tunnettu miespuolinen olympiavoittaja. Ainoastaan korkeintaan 12-vuotias tuntematon ranskalaispoika, joka toimi vuoden 1900 kesäolympialaisissa alankomaalaisten perämiehenä kaksikkosoudussa, on Zertaa nuorempi miespuolinen olympiavoittaja.


title: Klaus Zerta

text: Zerta edusti RV Gelsenkircheniä.


title: Tetrapropyyliammoniumperrutenaatti

text: Tetrapropyyliammoniumperrutenaatti eli TPAP (CHNRuO) on tetrapropyyliammonium- ja perrutenaatti-ionien muodostama ioniyhdiste. Tätä ruteniumin yhdistettä käytetään orgaanisen kemian synteeseissä mietona ja selektiivisenä hapettimena.


title: Tetrapropyyliammoniumperrutenaatti

text:
Huoneenlämpötilassa tetrapropyyliammoniumperrutenaatti on huoneenlämpötilassa tummanvihreää kiteistä ainetta. Suurikokoisen tetrapropyyliammoniumkationin vuoksi yhdiste liukenee moniin orgaanisiin liuottimiin kuten dikloorimetaaniin ja asetonitriiliin. Kuumennettaessa yhdiste hajoaa. Tetrapropyyliammoniumperrutenaatti on mieto ja selektiivinen hapetin. Se hapettaa muun muassa primääriset alkoholit aldehydeiksi, sekundääriset alkoholit ketoneiksi, sekä primäärisen että sekundäärisen alkoholiryhmän sisältävät diolit ja laktolit laktoneiksi ja 1,2-diolit hajoavat. Reagenssi on selektiivinen ja tavanomaisesti reagoimaan herkät ryhmät kuten epoksidit tai alkeenit eivät reagoi. Hapettimena reaktiossa toimii perrutenaatti-ioni, joka reagoi alkoholiryhmän kanssa perrutenaattiesteriksi, joka hajoaa muodostaen karbonyyliryhmän ja rutenium pelkistyy hapetusluvulle +V.
Tetrapropyyliammoniumperrutenaatti on kallis reagenssi. Tämän vuoksi sitä käytetään hapettimena vain pieniä katalyyttisiä määriä ja ko-hapettimena käytetään N-metyylimorfoliini-N-oksidia, joka hapettaa pelkistyneen ruteniumin takaisin perrutenaatti-ioniksi.


title: Fritz Schäfer

text: Fritz Schäfer (7. syyskuuta 1912 Pirmasens, Saksan keisarikunta – 15. lokakuuta 1973 Ludwigshafen, Länsi-Saksa) oli saksalainen kreikkalais-roomalaisen tyylin painija, vapaapainija, olympiamitalisti ja Euroopan mestari.


title: Fritz Schäfer

text: 72 kilogramman painoluokassa 1930-luvulla kilpaillut Schäfer saavutti kreikkalais-roomalaisessa painissa olympiahopeaa Berliinissä 1936, kolme Euroopan mestaruutta ja yhden EM-hopean. Lisäksi hän voitti EM-kulta- ja hopeamitalit vapaapainissa.


title: Stig Stenholm

text: Stig Torsten Stenholm (26. helmikuuta 1939 Oulu – 30. syyskuuta 2017 Espoo) oli suomalainen teoreettinen fyysikko, jolle myönnettiin Suomen Akatemian professuuri.


title: Stig Stenholm

text: Stenholm valmistui diplomi-insinööriksi Helsingin Teknillisestä Korkeakoulusta vuonna 1964 ja samana vuonna matematiikan maisteriksi Helsingin yliopistosta. Tekniikan lisensiaatin tutkinnon hän suoritti vuonna 1965 ja väitteli tohtoriksi Oxfordin yliopistossa vuonna 1967. Hän työskenteli fysiikan professorina Helsingin yliopistossa 1974–1980 sekä johti teoreettisen fysiikan tutkimuslaitosta 1980–1997. Hän edisti tutkimuksen kansainvälistymistä. Hän oli Suomen Akatemian tutkimusprofessori 1992–1997 ja Tukholman Kuninkaallisen teknillisen korkeakoulun professori 1997–2004. Hän oli myös Ruotsin kuninkaallisen tiedeakatemian jäsen.


title: Konstantin Airich

text: Konstantin Airich (s. 4. marraskuuta 1978) on saksalainen raskaansarjan nyrkkeilijä, joka on syntynyt Astanassa, Kazakstanissa. Airichin nykyinen kotipaikka on Hampuri.


title: Konstantin Airich

text: Airichin ensimmäinen tappio oli Danny Williamsia vastaan kiistanalaisessa ottelussa. Kuudennessa erässä Williams osui iskuillaan vahvasti ja näytti siltä, että hän tyrmää Airichin, mutta erä keskeytettiin kun sitä oli 1.28 jäljellä. Ottelu loppui seuraavassa erässä kun Airich luovutti.


title: Konstantin Airich

text: Hänen kärsi toisen tappionsa hajaäänituomiolla Ondrej Palastelle 6. maaliskuuta 2009.


title: Konstantin Airich

text: Airich osallistui kansainväliseen Prizefighter-turnaukseen vuonna 2011. Voitettuaan avausottelussa Lucian Botin, Airich karsiutui välierässä ensimmäisen erän tyrmäyksellä Tye Fieldsille.


title: Konstantin Airich

text: Airichista tuli IBF Inter-Continental tittelin haltija, kun hän tyrmäsi saksalaisen Varol Vekiloglun maaliskuussa 2012. Airich voitti ensimmäisessä tittelin puolustuksessaan Ondrej Palan ja säilytti IBF Inter-Continental -tittelin ja samalla voitti Palalta WBO:n raskaansarjan Euroopan mestaruustittelin. Airich voitti Palan teknisellä tyrmäyksellä 9. erässä.


title: Konstantin Airich

text: 19. toukokuuta 2012 hän kohtasi Odlanier Solisin ja hävisi ottelun tuomarien yksimielisellä päätöksellä.


title: Konstantin Airich

text: Syyskuussa 2014 Airich kohtasi Lontoon 2012 olympialaisten kultamitalistin, Anthony Joshuan 8-eräisessä ottelussa. Joshua tyrmäsi Airichin ottelun kolmannessa erässä.


title: Konstantin Airich

text: Airich hävisi suomalaiselle Robert Heleniukselle 10. syyskuuta 2016 Maarianhaminassa tyrmäyksellä ensimmäisessä erässä, ajassa 0.49.


Konstantin Airich


title: Canudos

text: Canudos oli uskonnollinen yhdyskunta Brasilian Bahian osavaltion koillisosassa 1800-luvun lopussa. Se tuli tunnetuksi yhteenotosta paikallisten ja Brasilian armeijan välillä. Armeija valtasi Canudosin vuonna 1897 useita kuukausia kestäneen piirityksen jälkeen. Suurin osa Canudosin asukkaista sai surmansa joko tautien ja nälän kautta piirityksen aikana tai sotilaiden tappamina armeijan vallattua alueen.


title: Canudos

text: Canudosin perusti Antônio Conselheiro vuonna 1893. Conselheiro johti messiaanista uskonnollista liikettä. Hän oli huolestunut siitä, että brasilialaiset omaksuivat nykyaikaistumisen myötä sekularistisia aatteita, ja hänen johtamansa liike sai pian kannattajia etenkin maaseudun väestössä. Conselheiro ja hänen kannattajansa eivät hyväksyneet uuden tasavaltalaisen hallituksen toimia, ja Canudos perustettiin, kun liikkeen ja hallituksen joukkojen välillä oli sattunut yhteenottoja. Canudos kasvoi muutamassa vuodessa noin 20 000 asukkaan kokoiseksi. Paikalliset elivät yksinkertaisesti harjoittaen yhteisöllistä maanviljelystä ja omaa muotoaan katolilaisuudesta.


title: Canudos

text: Rio de Janeiron uusi tasavaltalainen hallitus piti Canudosia uhkana sen arvovallalle, ja Conselheiron epäiltiin myös suunnittelevan keisarikunnan palauttamista. Jännitteet lisääntyivät entisestään, kun Canudosin asukkaiden ja naapurikaupungin kauppiaiden välillä sattui yhteenotto. Brasilian presidentti Prudente de Morais päätti panna tasavallan vastaiset ryhmittymät ojennukseen. Vuonna 1896 Canudosiin lähetettiin pieni armeijan osasto, jotka kuitenkin lyötiin takaisin väkivaltaisesti. Tästä alkoi niin sanottu Canudosin sota. Seuraavan vuoden aikana lähetettiin vielä kolme saman tapaista osastoa, jotka kaikki lyötiin takaisin. Viimeiseen neljänteen retkeen Canudosiin osallistui 8 000 sotilasta, jotka aloittivat Canudosin piirityksen. Paikalliset puolustautuivat neljän kuukauden ajan kärsien samalla huomattavia tappioita, mutta suostumatta antautumaan. Conselheiro kuoli piirityksen aikana, ja lopulta lokakuussa 1897 hallituksen joukot hyökäsivät Canudosiin vallaten sen. Pieni joukko paikallisia päätyi vangeiksi, mutta suurin osa sai surmansa nälän ja tautien takia piirityksen aikana tai Canudosin valloittaneiden sotilaiden surmaamina.


title: LGA 1150

text: LGA 1150 on Intelin valmistama suoritinkanta. LGA 1150 julkaistiin Haswell-suoritinarkkitehtuuria varten 2013.


title: Frédéric Paulhan

text: Frédéric Paulhan (1856–1931) oli ranskalainen psykologi ja filosofi.


title: Frédéric Paulhan

text: Paulhan oli lähtöisin porvarillisesta hugenottisuvusta. Paulhanin puoliso oli Jeanne Henriette Thérond (1863–1944) ja heidän poikansa Jean Paulhan.


title: Frédéric Paulhan

text: Paulhan oli omana aikanaan tunnettu filosofi, ja hänen panoksensa logiikan ja psykologian historiassa oli merkittävä.


title: Erkki Sinkko

text: Erkki Sinkko (s. 1938) on suomalainen eläkkeellä oleva lukion lehtori, osakesijoittaja ja entinen pörssikolumnisti.


title: Erkki Sinkko

text: Sinkko valmistui filosofian tohtoriksi Tampereen yliopistosta 1976. Hän toimi äidinkielen, yhteiskuntaopin ja taloustiedon opettajana Perniön lukiossa. Vuonna 1988 hän siirtyi vapaaksi toimittajaksi kirjoittaen sitten sijoittamisesta aina vuoteen 2005 saakka. Sinkko kirjoitti pörssikolumneja muun muassa Aamulehteen, Uuteen Suomeen, Ilta-Sanomiin, Kauppalehteen ja Osuustoiminta-lehteen.


title: Erkki Sinkko

text: Sinkko aloitti osakesijoittamisen vuonna 1970 noin 13 000 euron lähtöpääomalla. Kesäkuussa 2008 Sinkon perheen osakesalkun arvo oli noin 5,5 miljoonaa euroa hajautettuna noin sataan suomalaiseen yhtiöön. Sinkko ei ole kiinnittänyt huomiota niinkään osakkeiden kurssikehitykseen vaan pitää jaettavia osinkoja tärkeämpinä. Hän ei suosi pelaamista vaan pitkäaikaista harkittua sijoittamista.


title: Project Mc²

text: Project Mc² on DreamWorks Animationin AwesomenessTV:n ja MGA Entertainmentin Netflixille tuottama yhdysvaltalainen nettitelevisiosarja. Se kertoo neljästä superälykkäästä kalifornialaisesta tieteilijätytöstä, jotka rekrytoidaan NOV8-nimiseen tiedustelujärjestöön. Kolmen jakson pituinen ensimmäinen tuotantokausi julkaistiin 7. elokuuta 2015.


title: Project Mc²

text: Huhtikuussa 2016 Netflix tilasi sarjaan kaksi uutta kautta. Kumpikin kausi sisältää kuusi jaksoa, ja ne julkaistiin saman vuoden elo- ja lokakuussa. Lisäksi ystävänpäivänä 2017 julkaistiin uusi erikoisjakso.


title: Project Mc²

text: "Project Mc²" oli ehdolla parhaan lastensarjan Daytime Emmy -palkinnon saajaksi keväällä 2016.


title: Shannon Szabados

text: Shannon Lynn Szabados (s. 6. elokuuta 1986 Edmonton, Alberta, Kanada) on kanadalainen jääkiekkomaalivahti sekä lajin kaksinkertainen olympiavoittaja.


title: Shannon Szabados

text: Szabados on ollut Kanadan maajoukkueen mukana voittamassa olympiakultaa kahdesti, Vancouverissa 2010 ja Sotšissa 2014. Hän oli voittamassa maailmanmestaruutta Yhdysvalloissa järjestetyissä vuoden 2012 maailmanmestaruuskilpailuissa. Lisäksi hänellä on olympialaisista yksi ja MM-kilpailuista neljä hopeamitalia.


title: Shannon Szabados

text: Szabados valittiin Vancouverin olympialaisissa 2010 turnauksen parhaaksi maalivahdiksi sekä median valitsemaan tähdistökentälliseen. Myös Pyeongchangin olympialaisissa 2018 hänet valittiin turnauksen parhaaksi maalivahdiksi.


title: Shannon Szabados

text: Seuratasolla Szabados on edustanut muun muassa Southern Professional Hockey Leaguessa pelaavaa Columbus Cottonmouthsia. Nykyisin hän edustaa Buffalo Beautsia naisten NWHLssä.


title: Dane Alex Bird-Smith

text: Dane Alex Bird-Smith (s. 15. heinäkuuta 1992) on australialainen kilpakävelyn olympiamitalisti. Bird-Smith on 187 senttimetriä pitkä ja painaa 72 kilogrammaa. Hän kilpailee pääosin 20 kilometrin kävelyssä.


title: Dane Alex Bird-Smith

text:
Bird-Smith saavutti olympiapronssia 20 kilometrin kävelystä vuoden 2016 kesäolympialaisista uudella ennätyksellään 1.19.37.
Vuoden 2013 MM-kilpailuissa Moskovassa hän sijoittui 11:nneksi, vuoden 2015 MM-kilpailuissa Pekingissä kahdeksanneksi ja 2017 MM-kilpailuissa Lontoossa kuudenneksi. Vuoden 2015 kesäuniversiadeista Gwangjusta Bird-Smith saavutti kultaa 20 kilometrin kävelystä. Hän voitti 20 kilometrin kävelyssä kultaa myös Gold Coastin Kansainyhteisön kisoissa 2018.


title: Dane Alex Bird-Smith

text: Myös Bird-Smithin isä David Smith oli omalla urallaan kilpakävelijä ja sisäratojen MM-mitalisti.


title: Ignacy Łukasiewicz

text: Jan Boży Józef Ignacy Łukasiewicz (8. maaliskuuta 1822 – 7. tammikuuta 1882) oli krakovalainen farmaseutti, joka kehitti 1853 vuoriöljyn tislausmenetelmän. Tislauksen avulla saatiin käyttökelpoista lamppuöljyä. Tällä öljyllä valaistiin muun muassa Wienin kaupunki ja myös Itävallan rautateillä tätä öljyä käytettiin valaistukseen.


title: Ignacy Łukasiewicz

text: Ignacy Łukasiewicz syntyi köyhään perheeseen 1822 Zadusznikin kylässä. Vuonna 1836 hän valmistui oppikoulusta Rzeszówssa. Hän pääsi heti koulun jälkeen töihin aluksi apteekkiin Łańcutissa ja myöhemmin Rzeszówssa. Siellä hän liittyi salaiseen kansallismieliseen organisaation ja pidätettiin 1846 epäiltynä laittomuuksista maahanmuuttajia kohtaan. Hän oli vangittuna vuoteen 1848 saakka. Vapauduttuaan hän työskenteli apteekissa Lwówssa. Vuosina 1850-1852 hän opiskeli farmasiaa Krakovan ja Wienin yliopistoissa. Valmistuttuaan hän palasi töihin Lwówiin.


title: Ignacy Łukasiewicz

text: Vuosina 1852-1853 Lukasiewicz alkoi yhdessä Jan Zehin kanssa tutkia vuoriöljyn käyttömahdollisuuksia tekniseen ja valaistuskäyttöön. Kesällä 1853 sytytettiin ensimmäisen kerran petrolikäyttöinen öljylamppu Sairaalassa Lviv Łyczakowiessa.


title: Ignacy Łukasiewicz

text: Vuonna 1854 Łukasiewicz tapasi Tytus Trzecieskin, jota kiinnosti hänen naapurinsa Karol Klobosan omistamassa metsässä Bóbrkassa maasta tihkuva öljy. Trzecieski tarjosi Łukasiewicz kumppanuutta tämän tihkuvan öljyn tutkimiseen ja hyödyntämiseen. Sopimus solmittiin 1854 ja perustettiin yritys Łukasiewicz-Trzecieski (vuodesta 1861 Łukasiewicz - Trzecieski - Klobassa). Tämän seurauksena käynnistyi ensimmäinen kaupallinen raakaöljyn jalostamo Chorkówkassa.


title: Ignacy Łukasiewicz

text: Łukasiewiczista tuli varakas mies. Hän oli myös patriootti, joka tuki vuoden 1863 kansannousua. Hän käytti varallisuuttaan laajasti hyväntekeväisyyteen ja sai sen vuoksi useita kunnianosoituksia.


title: Ignacy Łukasiewicz

text: Łukasiewiczista kuoli vuonna 1882 keuhkokuumeeseen ja haudattiin Zręcinissä.


title: Geneviève Lacasse

text: Geneviève Lacasse (s. 5. toukokuuta 1989 Montreal, Quebec, Kanada) on kanadalainen jääkiekkomaalivahti sekä lajin olympiavoittaja ja maailmanmestari. Hän edustaa CWHL:ssä pelaavaa Calgary Infernoa, jonne hän siirtyi vuonna 2016 Boston Bladesistä.


title: Geneviève Lacasse

text: Lacasse pelasi yliopistosarja NCAA:ssa vuodet 2008-2012, jolloin edusti Providence Collegea. Hänet valittiin ensimmäisellä kaudellaan vuoden tulokkaaksi. Myöhempinä kausina hänet valittiin eri tähdistökentällisiin. Yliopistouran jälkeen Lacasse edusti kaudesta 2012–2013 kauteen 2015–2016 saakka Canadian Women's Hockey Leaguessa pelaavaa Boston Bladesia, kunnes hän siirtyi saman liigan Calgary Infernoon.


title: Geneviève Lacasse

text: Lacasse oli Kanadan maajoukkueen mukana voittamassa olympiakultaa Sotšin talviolympialaisissa 2014 ja olympiahopeaa Pyeongchangissa 2018. Tämän lisäksi hän on ollut voittamassa maailmanmestaruutta vuonna 2012 sekä kolmasti MM-hopeaa vuosina 2013, 2015 ja 2017.


title: Nikolai Durov

text: Nikolai Durov (; s. 21. maaliskuuta 1980) on venäläinen ohjelmoija ja matemaatikko. Hän on Pavel Durovin vanhempi veli, yhdessä he kehittivät sosiaalisen median verkkosivun VKn ja myöhemmin Telegramin.


title: Cicada 3301

text: Cicada 3301 (suom. "laulukaskas") on salaperäinen järjestö, joka on kuudesti julkaissut monimutkaisia koodiarvoituksia ja lisättyyn todellisuuteen perustuvia pelejä.


title: Cicada 3301

text: Ensimmäinen arvoitus julkaistiin 4. tammikuuta 2012 4chan-keskustelufoorumilla. Kuvatiedostoon oli kätketty linkki, joka johti yhä monimutkaisempiin tehtäviin. Toinen kierros alkoi vuotta myöhemmin 4. tammikuuta 2013 ja kolmas kierros Twitterin kautta 4. tammikuuta 2014. Kolmannen vuoden tehtävää ei tiettävästi koskaan ratkaistu ja seuraavana vuonna uutta tehtävää ei enää julkaistu. Vuonna 2016 järjestön Twitter-tilillä kuitenkin jaettiin kehotus jatkaa viime tehtävän ratkaisua.


title: Cicada 3301

text: Arvoitusten avulla oli tarkoitus rekrytoida ”älykkäitä yksilöitä”. Arvoitusten ympärillä käytettiin paljon viitteitä esoteerisiin teemoihin, mutta itse tehtävät perustuvat tietoturvaan ja kryptografiaan.


title: Cicada 3301

text: Joukko harrastelijoita, analyytikkoja, kryptografeja ja IT-osaajia on osallistunut tehtävien ratkaisemiseen, mikä on vaatinut mm. alkulukujen faktorointia ja myös fyysisten vihjeiden etsimistä useissa maissa.


title: Cicada 3301

text: Tehtävien monimutkaisuuden ja laajuuden vuoksi peliä on epäilty mm. tiedustelupalveluiden rekrytointikampanjoiksi. Ainakin NSA:n, CIA:n ja MI-6:n tiedetään käyttäneen saman tyyppisiä ongelmia etsiessään uusia työntekijöitä verkossa, mutta järjestö itse on kuitenkin kieltänyt yhteytensä valtiollisiin toimijoihin.


title: Steve Smith (NBA-koripalloilija)

text: Steven Delano ”Steve” Smith (s. 31. maaliskuuta 1969 Highland Park, Michigan) on uransa päättänyt yhdysvaltalainen koripalloilija, pelipaikaltaan heittävä takamies.


title: Steve Smith (NBA-koripalloilija)

text: Smith pelasi NBA:ssa 14 kauden ajan. Hänet valittiin kerran un, ja hän voitti San Antonio Spursissa mestaruuden vuonna 2003. Ammattilaisuransa Smith lopetti kauden 2004–2005 jälkeen.


title: Steve Smith (NBA-koripalloilija)

text: Yhdysvaltain maajoukkueessa Smith voitti MM-kultaa vuoden 1994 MM-kilpailuissa, ja olympiakultaa vuoden 2000 kesäolympialaisissa Sydneyssä.


title: Steve Smith (NBA-koripalloilija)

text: Vuodesta 2008 lähtien Smith on toiminut asiantuntijana NBA TV:llä.


title: Haaralammi (Ylöjärvi)

text: Haaralammi on Pirkanmaalla Ylöjärvellä Luoteen kylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Sipsiönjärven valuma-alueeseen. Haaralammi on osa Liesijärven valuma-aluetta.


title: Haaralammi (Ylöjärvi)

text: Lammen pituus on 350 metriä, leveys 100 metriä ja sen pinta-ala on 2,4 hehtaaria. Se sijaitsee Liesijärven itäpuolella Pirunkorven ja Natturin vieressä. Alue on pääosin soistunutta metsämaata, joka on harvaan ojitettu. Lampeen on kaivettu kahdeksan ojaa, joista eteläisin toimii lammen laskuojana. Laskuoja virtaa Pahalammin läpi kunnes se laskee Liesijärveen 3,5 kilometrin jälkeen. Lampi on pitkä ja kapea, mutta länteen työntyy yksittäinen 100 metrinen lahti. Rantaviivan pituus on 1,0 kilometriä. Lampi on autio eikä sinne johda teitä. Lähin tie, joka vie Liesijärven itärannalle, ohittaa sen 150 metriä pohjoisessa.


title: Raitapyrstökiipijä

text: Raitapyrstökiipijä ("Certhia himalayana") on puukiipijöiden heimoon kuuluva varpuslintu.


title: Raitapyrstökiipijä

text: Raitapyrstökiipijää tavataan Afganistanissa, Kiinassa, Intiassa, Kazakstanissa, Kirgisiassa, Myanmarissa, Nepalissa, Pakistanissa, Tadžikistanissa, Turkmenistanissa ja Uzbekistanissa, ja sen levinneisyysalueen pinta-ala on noin 691 000 km². Laji on vähenemässä elinympäristöjen tuhoutumisen vuoksi, mutta sen ei uskota toistaiseksi olevan vaarassa, ja se on luokiteltu elinvoimaiseksi.


title: Cai Zelin

text: Cai Zelin (, s. 11. huhtikuuta 1991 Dali) on kiinalainen kilpakävelyn olympiamitalisti. 175 senttimetriä pitkä ja 55 kilogrammaa painava Cai edustaa Yunnan Province Athletics Teamia.


title: Cai Zelin

text: Cai saavutti olympiahopeaa 20 kilometrin kävelystä vuoden 2016 kesäolympialaisista Rio de Janeirosta. Vuoden 2012 kesäolympialaisissa Lontoossa hän sijoittui samalla matkalla neljänneksi. Vuoden 2015 MM-kilpailuissa Cai sijoittui viidenneksi ja vuoden 2013 MM-kilpailuissa 26:nneksi.


title: Cai Zelin

text: Vuoden 2010 alle 20-vuotiaiden MM-kilpailuista Monctonista Cai saavutti hopeaa 10 000 metrin kävelystä.


title: Rusovatsakiipijä

text: Rusovatsakiipijä ("Certhia nipalensis") on puukiipijöiden heimoon kuuluva varpuslintu.


title: Rusovatsakiipijä

text: Raitapyrstökiipijää tavataan Bhutanissa, Kiinassa, Intiassa, Myanmarissa ja Nepalissa, ja sen levinneisyysalueen pinta-ala on noin 89 000 km. Laji on vähenemässä elinympäristöjen tuhoutumisen vuoksi, mutta sen ei uskota olevan vielä vaarassa, ja se on luokiteltu elinvoimaiseksi.


title: Harmaarintakiipijä

text: Harmaarintakiipijä ("Certhia discolor") on puukiipijöiden heimoon kuuluva varpuslintu.


title: Harmaarintakiipijä

text: Harmaarintakiipijää tavataan Bhutanissa, Kiinassa, Intiassa, ja Nepalissa, ja sen levinneisyysalueen pinta-ala on noin 112 000 km. Laji on vähenemässä elinympäristöjen tuhoutumisen vuoksi, mutta sen ei uskota olevan vielä vaarassa, ja se on luokiteltu elinvoimaiseksi.


title: Alahärmän kirkonkylä

text: Alahärmän kirkonkylä on taajama, joka oli entisen Alahärmän kunnan hallinnollinen keskus. Kuntaliitoksen jälkeen se on ollut osa Kauhavaa. Vuoden 2016 lopussa taajamassa oli 2 240 asukasta.


title: Sichuaninpuukiipijä

text: Sichuaninpuukiipijä ("Certhia tianquanensis") on puukiipijöiden heimoon kuuluva varpuslintu.